ישיבת מליאה, כנסת 23, פרוטוקול מספר 122, 2021-01-04 00:00

יריב לוין: חברות וחברי הכנסת, היום יום שני, כ' בטבת התשפ"א, 4 בינואר 2021.

יריב לוין: אני פותח את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק הארכת תקופות (הוראת שעה – נגיף הקורונה החדש) (אישורים רגולטוריים) (תיקון), התשפ"א–2020; הצעת חוק המידע הפלילי ותקנת השבים (תיקון והוראת שעה), התשפ"א–2020.

ירדנה מלר-הורוביץ: מסקנות הוועדה לענייני ביקורת המדינה בעקבות דיון מהיר בהצעתם של חברי הכנסת בצלאל סמוטריץ' ואריאל קלנר בנושא: 15 שנה אחרי, והטיפול במגורשי גוש קטיף טרם הושלם.

ירדנה מלר-הורוביץ: מסקנות ועדת החינוך, התרבות והספורט בעקבות דיון מהיר בהצעתם של חברי הכנסת קרין אלהרר, קטי שטרית ויאיר גולן בנושא:

ירדנה מלר-הורוביץ: הקמת ועדת סל לתקצוב חניכי כפרי הנוער והפנימיות – סל לאור.

ירדנה מלר-הורוביץ: תודה.

יריב לוין: תודה רבה.

יריב לוין: אנחנו עוברים מכאן לנאומים בני דקה.

יריב לוין: ראשונת הדוברים שנרשמו, חברת הכנסת עאידה תומא סלימאן – איננה; חבר הכנסת מתן כהנא – איננו.

יריב לוין: חבר הכנסת בועז טופורובסקי, כמו שאמרתי קודם, ראוי לשבח – מתמיד ונמצא כאן תמיד בנאומים בני דקה.

יריב לוין: בכבוד, בבקשה.

בועז טופורובסקי: תודה, אדוני היושב-ראש.

בועז טופורובסקי: עדיין אני מקווה שיגיע יום שאני ארצה לעלות לנאום ולא תהיה לי סיבה.

יריב לוין: אני חושב שאז תעלה ותאמר את זה, וכולנו באמת נדע שאנחנו במקום הרבה יותר טוב.

בועז טופורובסקי: בהחלט, אתה צודק.

בועז טופורובסקי: אז גם השבוע, כמו כל שבוע, אקריא את שמות ההרוגים ואציין את תאונות הדרכים הקטלניות שהתרחשו בשבוע החולף: ביום שלישי, 29 בדצמבר, נהרג רוכב אופנוע, צעיר בן 20, לאחר שהתנגש ברכב פרטי באום אל-פחם.

בועז טופורובסקי: בשנה החולפת נהרגו 69 רוכבי אופנוע – מדובר בעלייה של 5% בהשוואה לשנת 2019; למוחרת, 30 בדצמבר, נהרג גבר בן 30 לאחר שהרכב שבו נהג התנגש חזיתית במשאית בכביש הדמים 334, סמוך לקיבוץ רוחמה בדרום; ביום חמישי, 31 בדצמבר, נהרגה הולכת רגל, טגבי בלאי, אישה בת 42, לאחר שאוטובוס פגע בה ברחוב הרצוג בבית שמש; עוד באותו היום נהרג פעוט בן שנתיים לאחר שרכב פרטי פגע בו ביישוב חורה בנגב; ביום שישי, 1 בינואר, נהרג רוכב אופנוע, גבר בן 35, לאחר שאיבד שליטה בדרך יצחק רבין בגבעתיים.

בועז טופורובסקי: שימו לב איך אנחנו ממשיכים בסטטיסטיקה – הרוג בכל יום; למוחרת, יום שבת, 2 בינואר, נהרג עוד רוכב אופנוע, הפעם גבר בן 54, לאחר שאיבד שליטה, החליק ופגע במעקה בטיחות סמוך למחלף נס ציונה – שוב, אותם מעקי בטיחות שחותכים את האנשים.

בועז טופורובסקי: בשבוע החולף נהרגו שישה אנשים בכבישים, ו-304 אנשים נהרגו בשנת 2020 בכבישים, למרות הסגרים, למרות פחות תנועה בכבישים.

בועז טופורובסקי: עדיין המון נהרגו, המון משפחות עצובות.

בועז טופורובסקי: אני מקווה וקורא מכאן לכל הנוגעים בדבר שבשנת 2021 נעבוד ביחד כדי שזה ייראה אחרת.

בועז טופורובסקי: תודה.

יריב לוין: כן, אני חושב שבהחלט כולם כאן מצטרפים לקריאה החשובה הזאת.

יריב לוין: חבר הכנסת ניסים ואטורי, בבקשה.

יריב לוין: יותר מאוחר?

יריב לוין: אין בעיה.

יריב לוין: אנחנו נחזור אליך יותר מאוחר.

יריב לוין: חבר הכנסת משה אבוטבול, השותף לישיבת המתמידים, בבקשה.

משה אבוטבול: כבוד היושב-ראש, כנסת נכבדה, אתמול בלילה הדלקתי בביתי שני נרות שמן לעילוי נשמת שני צדיקי עולם שהיום מועד ההילולה שלהם, וזכותם תגן עלינו, אמן.

משה אבוטבול: הראשון, הלוא הוא הנשר הראשון, הרמב"ם, רבנו משה בן מימון, הטמון בטבריה – ענק רוח בתורה, בהלכה, ברפואה, בפילוסופיה, חיבר ספרים אדירים הנלמדים עד היום בשקיקה רבה והיה גם רופאו האישי של מלך מצרים, וכבר נאמר לגביו: ממשה עד משה לא קם כמשה.

משה אבוטבול: השני, הלוא הוא הסבא קדישא, המנורה הטהורה, האביר יעקב, רבי יעקב אבוחצירא, שחיבר ספרים רבים בתורה, בקבלה: פיתוחי חותם, מחשוף הלבן, לבונה זכה ועוד, וטמון במצרים.

משה אבוטבול: זכיתי גם להתפלל, להשתטח על קברו במצרים.

משה אבוטבול: אני מציין את גדולתם ועוצמתם של גדולי ישראל אלו, שהם תפארת מורשת המזרח, ואני שמח להיות חלק ממורשת מפוארת זו של בני עדות המזרח.

משה אבוטבול: ועדיין, כואב ליבנו על כל אותם אלה שמזלזלים ומבזים את בני עדות המזרח ומציינים אותם כמשתטחי קברים, כמנשקי מזוזות, קמעות.

משה אבוטבול: כן, אני כזה, מאמין בגדולי ישראל, לומדי התורה והצדיקים.

משה אבוטבול: ואכן, זכו אנשים לניסים רבים בפקידת קברי הצדיקים, זכותם תגן עלינו, אמן.

משה אבוטבול: זוהי גם תמצית מורשת תנועת ש"ס, שהוקמה על ידי מרן הרב עובדיה יוסף זצ"ל – לכבד, להתרפק על העבר, ולפעול למען העתיד התורני בהווה.

משה אבוטבול: תודה רבה.

יריב לוין: תודה רבה.

יריב לוין: חבר הכנסת איימן עודה – איננו; חבר הכנסת יוסף ג'בארין – איננו; חבר הכנסת יעקב טסלר – אף הוא לא נמצא; חברת הכנסת קטי שטרית – איננה; חברת הכנסת אימאן ח'טיב יאסין – איננה; חבר הכנסת אחמד טיבי – איננו; חבר הכנסת ינון אזולאי – איננו; חבר הכנסת אריאל קלנר – איננו; חברת הכנסת יוליה מלינובסקי – לא נמצאת; חבר הכנסת עופר כסיף – לא נמצא; חבר הכנסת אוריאל בוסו – לא נמצא; חברת הכנסת מאי גולן – לא נמצאת; חברת הכנסת אתי עטייה – לא נמצאת; חבר הכנסת אלעזר שטרן, בבקשה.

קריאה: – – –

יריב לוין: אבל אנחנו לא נוותר על הברכות לרגל לפחות השלמת השלב הראשון בתהליך המינוי שלך ליושב-ראש הוועדה לביקורת המדינה.

יריב לוין: חבר הכנסת עמית הלוי – אף הוא איננו; חבר הכנסת יצחק פינדרוס – לא נמצא; חבר הכנסת ווליד טאהא – לא נמצא; חבר הכנסת ואטורי, חזרנו אליך, אם אתה מעוניין – מוותר.

יריב לוין: אם כן, חברות וחברי הכנסת, עד כאן פרק הנאומים בני דקה.

יריב לוין: מכאן אנחנו עוברים להודעת הממשלה, בהתאם לסעיף 9(א)(6) לחוק הממשלה, התשס"א–2001, שעל פיה חברותו בממשלה של שר המשפטים אבי ניסנקורן נפסקה ביום 1 בינואר 2021 בשעה 11:45, וזאת בחלוף 48 שעות מהמועד שבו מסר השר אבי ניסנקורן את כתב התפטרותו מן הממשלה בהתאם לסעיף 22(א) לחוק-יסוד: הממשלה.

יריב לוין: כמו כן, הודעת הממשלה בהתאם לסעיף 9(א)(7) לחוק הממשלה, התשס"א–2001, שעל פיה משעה שנפסקה חברותו של השר אבי ניסנקורן בממשלה, החל ראש הממשלה החלופי למלא את תפקיד שר המשפטים, וזאת בהתאם לסעיף 43ד(ד) לחוק-יסוד: הממשלה, נוכח זיקתו של השר ניסנקורן.

יריב לוין: אני מזמין את השר אופיר אקוניס להציג את הודעת הממשלה, בבקשה.

יריב לוין: ההודעה איננה מחייבת הצבעה.

אופיר אקוניס: אכן כך.

אופיר אקוניס: תודה רבה לך, אדוני היושב-ראש.

אופיר אקוניס: חברות וחברי הכנסת, הממשלה מבקשת להודיע שבהתאם לסעיף 9(א)(6) לחוק הממשלה, התשס"א–2001, חברותו בממשלה של שר המשפטים אבי ניסנקורן נפסקה ביום 1 בינואר 2021 בשעה 11:45, וזאת בחלוף 48 שעות מהמועד שבו מסר השר ניסנקורן את כתב התפטרותו מן הממשלה, כפי שמחייב סעיף 22(א) לחוק-יסוד: הממשלה.

אופיר אקוניס: כמו כן, אני מתכבד להודיע, בשם הממשלה, כי בהתאם לסעיף 9(א)(7) לחוק הממשלה, התשס"א–2001, משעה שנפסקה, אדוני היושב-ראש, חברותו של השר אבי ניסנקורן בממשלה, החל ראש הממשלה החלופי למלא את תפקיד שר המשפטים, וזאת בהתאם לסעיף 43ד(ד) לחוק-יסוד: הממשלה, נוכח זיקתו של השר ניסנקורן.

אופיר אקוניס: השר גנץ, זה היה מקרי שנכנסת בדיוק?

אופיר אקוניס: אתה שר המשפטים.

אופיר אקוניס: הינה הוא, למי שרוצה.

אופיר אקוניס: שר המשפטים נכנס, וכמובן ממשיך בתפקידו כראש ממשלה חליפי ושר הביטחון.

אופיר אקוניס: אני מאוד מודה לך, אדוני היושב-ראש.

יריב לוין: ומכאן, חברות וחברי הכנסת, בהתרגשות ובברכה גדולה אני מזמין את חברת הכנסת יעל רון בן משה לשאת בפנינו את נאום הבכורה שלה, בבקשה.

יריב לוין: אם אפשר לאפשר לבני משפחתה להיכנס – הם נמצאים, אז אנחנו בסדר גמור, אם כך.

יריב לוין: יופי.

יריב לוין: בבקשה.

יעל רון בן משה: כבוד יושב-ראש הכנסת יריב לוין, שר הביטחון שותפי לדרך בני גנץ, חברותיי וחבריי, יושבי הבית הזה כולם, לא ימים רגילים בעולם, לא ימים רגילים במדינה, לא ימים רגילים בבית הזה.

יעל רון בן משה: זמן לחשבון נפש.

יעל רון בן משה: אין כמעט רכיב אחד חגיגי בנאום בכורה 78 ימים לפני יום בחירות רביעי בתוך שנתיים.

יעל רון בן משה: אני רואה לנגד עיניי את דמותם של הסבתות והסבים שלי, עליהם השלום, שורדי שואה, שאחרי הזוועות שעברו באושוויץ ובמקומות המסתור הקפואים בסלובקיה ובהונגריה היטלטלו משך שנתיים בדרכים, חסרי כול, כדי להגיע לארץ הזאת ולבנות בית לעם היהודי, רואה את דמותם ומשפילה מבט – איך הם, נערות ונערים שכבר הבינו מה מתחולל באירופה והתארגנו ללחימה והתנגדות, קבעו שאם ייאלצו להתפזר, ייפגשו מחדש ב-1 במאי בכיכר בבודפשט; איך אכן, בשנת 1945, השורדים ביניהם הגיעו לכיכר, התקבצו והחלו בדרכם ארצה; איך כעבור שנה וחצי, אחרי קרב בפתח נמל חיפה, בהיותם על אוניית כנסת ישראל, הוגלו על ידי הבריטים לקפריסין; איך הם בהמשך שבו ארצה, ובשנת 1948 הקימו בגליל את קיבוץ אחד במאי, לימים קיבוץ געתון, והם בסך הכול בני 20 שנים.

יעל רון בן משה: איפה היו הם וכיצד פעלו ואיפה אנחנו היום וכיצד אנו פועלים?

יעל רון בן משה: זמן לחשבון נפש.

יעל רון בן משה: האם אנחנו עושים כל אשר לאל ידינו, כל אחד בתפקידו, כדי לסיים את המצב הזה, למזער את נזקיו ולהתחיל לעסוק בדברים החשובים באמת:

יעל רון בן משה: פיתוח מערכת החינוך, פיתוח מערכת הבריאות, פיתוח התחבורה, השקעות בגליל ובנגב, פיתוח כלכלי הכולל יזמות, תעשייה, חקלאות, תיירות, ולא פחות חשוב – איחוי הקרעים העמוקים בחברה הישראלית?

יעל רון בן משה: זמן לחשבון נפש.

יעל רון בן משה: זמן קצר הוקצב לי לכהונה זו, זמן קצר הוקצב לי לנאום זה, ולמרות הרצון לספר על משפחתי היקרה לי מכול, על הוריי, שתמיד נמצאים עימי והיום גם נמצאים פה ביציע, על תוכניותיי ועל הדברים הגדולים שנעשים ועוד ייעשו במדינה הנפלאה שלנו, בבית הזה, במשרדי הממשלה ובשלטון המקומי שממנו אני מגיעה, אני בוחרת לשים הכול בצד ולהזכיר, ולו לרגע, את 21 הנשים שנרצחו על רקע מגדרי בשנה שזה לא מכבר נסתיימה.

יעל רון בן משה: להבדיל אלפי הבדלות, זכות גדולה עבורי להזכיר את אנשי ונשות הצוותים הרפואיים בבתי החולים, בקופות החולים, אנשי פיקוד העורף וכל אלפי המתנדבות והמתנדבים בארגוני הרפואה, הנמצאים בחזית המאבק בקורונה וממש מצילים את כולנו, הם ולא אחרים.

יעל רון בן משה: גאווה והתרגשות להזכיר מעל במה זו את הצוותים החינוכיים, הפועלים כבר כמעט שנה בתנאים מאתגרים ביותר לשימור הגחלת והצמחת ילדינו, דור העתיד שלנו ושל מדינת ישראל.

יעל רון בן משה: ובנימה מעט יותר אישית, תודה למחנכות הנהדרות של ילדיי ולאנשי החינוך שמקיפים אותם – שירלי, מיכל ונינה, זיו ומאיה, איילת, לירן, עמית, גלית ואתי – שמייצגים את כל הטוב והיפה במרקם החיים שלנו בגליל ובמדינה, ומהווים עבורי מודל לשליחות ומסירות גם בימים אלה, זמן לחשבון נפש.

יעל רון בן משה: תודה.

יריב לוין: תודה רבה לחברת הכנסת יעל רון בן משה, ובהצלחה גדולה.

יריב לוין: אני מזמין את חבר הכנסת יעקב מרגי, מוותיקי המשכן, לברך.

יעקב מרגי: אדוני היושב-ראש, חבריי חברי הכנסת, מכובדיי השרים, ראש הממשלה החלופי, התכבדתי היום בזכות מיוחדת – לברך את חברת הכנסת החדשה חברת הכנסת יעל רון בן משה, בת וחברת קיבוץ געתון שבגליל המערבי.

יעקב מרגי: לא באתי לספר לכם על חברת הכנסת יעל רון, כי כל אחד יכול להזין את הערך הנכון בוויקיפדיה ולהתרשם ממה שיש – ויש ממה להתרשם.

יעקב מרגי: ברצוני היום לנצל מעמד זה בכנסת ולהעביר מסר חשוב לאזרחי ישראל ולך, חברתי חברת הכנסת יעל רון.

יעקב מרגי: נבחרת לכנסת בתקופה מאתגרת – תקופה מאתגרת הן לכנסת, הן למדינת ישראל ולחברה בכלל בישראל – ואני מאמין שכשהגיעה העת שאלת את עצמך אם כדאי, בשביל מה, אם בכלל, או בעת הזאת.

יעקב מרגי: בטח שאלת: מה לי ולעגלה המקרטעת והחבולה הזאת שנקראת הכנסת העשרים-ושלוש?

יעקב מרגי: עתה, משנכנסת, רוצה אני לומר לך: בחרת בחירה נכונה והחלטה אמיצה.

יעקב מרגי: כמי שמכהן בכנסת מ-17 בפברואר 2003 ברציפות, אומר לך ולציבור ברגע של כנות וגילוי לב כי לא רוויתי נחת מי יודע מה בכנסת הנוכחית, ולא בגלל חוסר מעש או חוסר עניין, אלא ההפך הוא הנכון.

יעקב מרגי: בכנסת הנוכחית כינסתי בתקופה קצרה את ועדת הכלכלה, שאני עומד בראשה, לקרוב ל-160 דיונים הקשורים לכלכלת ישראל בלבד.

יעקב מרגי: חוקקנו חוקים פרטיים וקידמנו חקיקה ראשית וחקיקה משנית של הממשלה, אישרנו צווים והוראות שעה.

יעקב מרגי: זכיתי יחד עם חברי הוועדה להביא לכלל גמר חקיקה והצבעה בשלוש קריאות שלוש רפורמות חשובות במשק – המובילה שבהן פריסת הסיבים האופטיים והאינטרנט המהיר.

יעקב מרגי: לא רוויתי נחת בגלל הרושם שהכנסת העשרים-ושלוש הותירה ומותירה אצל אזרחי ישראל הטובים, שאין להם אלא מה שהם רואים ושומעים בוקר, צוהריים וערב על כנסת ישראל.

יעקב מרגי: ואומר לך בכנות, תתפלאי לשמוע, לא הכול בגלל חברי הכנסת.

יעקב מרגי: לא הכול.

יעקב מרגי: יכול להיות שיש כאלה ואחרים.

יעקב מרגי: לעיתים זה בגלל הממשלה, ולרוב זה בגלל תקשורת שמסרבת להשקיע גם קצת קורטוב מהטוב שמתרחש בין כותלי בית חשוב זה.

יעקב מרגי: רוצה אני היום להבהיר לחברי הכנסת ולעצמי: אם אנו רוצים לתרום לשינוי התדמית ולשפר את המסר לציבור הרחב, עלינו לשמש דוגמה אישית.

יעקב מרגי: מתן דוגמה אישית הוא לב-ליבה של מנהיגות, ומנהיגות נבחנת בדיבורים ובמעשים שייבחנו לאור דברי חוכמה, ולא דברי להג נערצים לרגע, מה שנקרא פופוליזם מזדמן.

יעקב מרגי: לצערנו הרב אנו חווים משבר אמון חריף בין העם לנבחריו.

יעקב מרגי: על מנת לצלוח משבר זה ולהשיב את האמון של הציבור בנבחריו אנו חייבים לשמש דוגמה אישית ולהפוך מושא להערצה.

יעקב מרגי: ואני לא נאיבי ולא תמים.

יעקב מרגי: זה אפשרי, כי בבית הזה יותר המחבר מן המפריד.

יעקב מרגי: את תיווכחי שאחרי דיונים נוקבים, נוקבים מאוד, בבית הזה, אפשר עדיין לגשת מאחורי הפרגוד ולשתף פעולה.

יעקב מרגי: על מנת לצלוח משבר זה עלינו להשיב את האמון של הציבור בנבחריו.

יעקב מרגי: אנו חייבים לשמש דוגמה אישית ולהפוך מושא להערצה.

יעקב מרגי: לשם כיוונתי לאורך כל תקופת כהונתי, ולאחר שקראתי את הביוגרפיה שלך אני מאמין שלשם את מכוונת ושתצליחי בכך.

יעקב מרגי: כאיש המאמין שלכל דבר יש עת, יש משמעות, ולכל זמן ועת יש חפץ, אם זו המשימה הנדרשת בעת הזאת, סימן שזה הייעוד שבשלו הגעת לכנסת.

יעקב מרגי: מברך אותך אני בברכת מציאת חן בעיני כל רואייך, שתצליחי בכל מעשה ידייך לטובה, ושלא תצא תקלה תחת ידך.

יעקב מרגי: בהצלחה.

יעל רון בן משה: אמן.

יעל רון בן משה: תודה רבה.

יריב לוין: תודה רבה לחבר הכנסת יעקב מרגי, ושוב, ברכות לחברת הכנסת יעל רון בן משה.

יריב לוין: בהצלחה.

יריב לוין: חברות וחברי הכנסת, אנחנו מכאן – שוב, בהתרגשות ובכבוד רב, אני שמח להזמין את חבר הכנסת שבח שטרן לשאת את נאום הבכורה בפנינו.

יריב לוין: בבקשה.

יריב לוין: חברי הכנסת, אני רק מבקש לשבת.

יריב לוין: אנא, גם במהלך הנאום, לשמור על השקט.

יריב לוין: נא לשבת על מנת שחבר הכנסת שטרן יוכל להתחיל בדבריו.

יריב לוין: מכובדיי – יושב-ראש הקואליציה, אני ממנה אותך לאחראי סדר.

יריב לוין: נא לשבת, כולם.

יריב לוין: אנא, לשבת.

קריאה: זה שבח שטרן, משלנו.

יריב לוין: תודה.

יריב לוין: נא לשבת.

יריב לוין: תודה רבה.

יריב לוין: חבר הכנסת שטרן, הבמה שלך, בבקשה.

שבח שטרן: אדוני היושב-ראש, חברי הכנסת, הרי אני כבן 70 שנה, ולא זכיתי שייאמרו דבריי בכנסת ישראל, במקום של הממלכתיות המתחדשת של העם היהודי בארצו העתיקה.

שבח שטרן: עכשיו שזכיתי אברך: ברוך שהחיינו וקיימנו והגיענו לזמן הזה.

קריאות: אמן.

שבח שטרן: אני גאה לייצג אתכם, אימי מורתי פראדי, זיכרונה לברכה, לבית פישר, ואבי מורי רב נפתלי שטרן, זיכרונו לברכה, שניהם אודים מוצלים מאש התבערה שאחזה ביהדות הונגריה בשנים תש"ד-תש"ה.

שבח שטרן: אימא שתקה תמיד, היא לא סיפרה לנו כלום, רצתה שלא ניפגע בנפשותינו הרכות, אבל אבא לא הפסיק לספר.

שבח שטרן: הוא סיפר לנו איך הגיע מסאטמר עם אשת נעוריו וארבעת ילדיו לרציף הרכבת בבירקנאו, איך הרופא האכזרי, לצלילי ואלס הדנובה הכחולה, הפנה אותו לצד אחד ואת רעייתו בלימו עם הילדים לצד השני, ואיך הפעם הבאה שראה אותם הייתה כשזקן אחד הצביע על עשן הכבשן ואמר לו: הינה המשפחה שלך.

שבח שטרן: מהסיפור הזה של אבא נודע לי שאני בעצם דור ראשון לשואה, וכי ארבעת אחיי נרצחו על ידי צורר כל היהודים.

שבח שטרן: אבא ז"ל עבר שנה של תלאות וייסורים, כשאת רבים מחבריו הוא קובר, אך מעולם לא ויתר על הומור ועל תקווה ואמונה.

שבח שטרן: משפט המפתח שלו היה: "והבוטח בה' חסד יסובבנו" – פסוק שאני נושא איתי לכל מקום.

שבח שטרן: כשחזר משם הקים עם אימא משפחה, ואני זוכה להיות אחד מארבעת ילדיו בבית השני הזה.

שבח שטרן: אז אני גאה להיות בנכם ולהיות, ולו לשעה קלה, אחד מ-120 הנבחרים בבית הזה.

שבח שטרן: אני גאה לייצג את אחי חיים ז"ל ואת אחי ואחותי, ייבדלו לחיים ארוכים, שלמה ויהודית, היושבים כאן ביציע לצד שרה רעייתי, אם שבעת ילדיי וסבת 19 נכדיי.

שבח שטרן: אוהב אתכם מאוד.

שבח שטרן: אני מאחל גם הצלחה לד"ר חגי, בני, שזוכה מהיום להיות רופא.

שבח שטרן: שתהיו לנו בריאים, כל צוותי הרפואה באשר הם.

שבח שטרן: אני גאה לייצג אתכם, רעיי לחיידר שארית הפליטה בצפת, שבו היה רב שייעל'ה מרביץ בנו הדרדקים תורה עם סרגל על קצות אצבעותינו, באהבה גדולה.

שבח שטרן: למדתי ממנו קמץ אלף א ומסכת ביצה שנולדה ביום טוב, שסוגרת לי מעגל עם הדף היומי שאותו אני לומד כיום.

שבח שטרן: אני גאה לייצג את חבריי לבית הספר בבני ברק, מהישיבה התיכונית בפתח תקווה ומהמחלקה לפיזיקה באוניברסיטת בר אילן.

שבח שטרן: כל אחד מכם השאיר בי משהו שאני נושא איתי תמיד.

שבח שטרן: יש לי הכבוד לייצג כאן את גרעין הנח"ל שלנו מתנועת עזרא, גרעין מתנחלים שייסד את מבוא חורון בעמק איילון.

שבח שטרן: אני פה גם עבור פצועי צה"ל, עבור החפ"שים בגדוד הנח"ל המוצנח הסדיר גדוד 50 ומגדוד המילואים המוצנח 420, שבו לחמתי בשתי מלחמות, וגם את חבריי מההגנה המרחבית איני שוכח.

שבח שטרן: אני גאה לייצג כאן את חבריי וחברותיי הנפלאים מהיישוב שילה, מקום משכן ה' בראשונה, יישוב שהייתי שותף לחידושו לפני 42 שנה, אחרי אלפי שנות חורבן – יישוב יפהפה של חסד שבו עתיק וחדש משמשים בערבוביה "עד כי יבא שילה ולו יקהת עמים".

שבח שטרן: אני גאה לייצג את תנועתי, תנועת הליכוד, בראשות ראש הממשלה בנימין נתניהו, שנתנה לי הזדמנות להגיע לדוכן הזה, כפי שהיא נותנת למגוון רחב של אנשים ונשים ממגזרים שונים ומעדות שונות, חובשי כיפות שקופות, סרוגות ושחורות.

שבח שטרן: "כלם נקבצו באו לך".

שבח שטרן: אני שולח מכאן ברכת "אל נא רפא נא לה" לחבריי לתנועה חבר הכנסת דוד ביטן ואחי נידאל איברהים, בתוך כל שאר חולי ישראל.

שבח שטרן: אני מאושר לייצג כאן את המועצה האזורית הגדולה בארץ, מטה בנימין, ואת כל תושביה.

שבח שטרן: אחלה מועצה יש לך, ישראל גנץ.

שבח שטרן: ופינה חמה ומיוחדת יש לי בלב, כשאני עומד כאן נרגש על במה זו, לכל אנשי ההתיישבות ביהודה ושומרון, חולמים וחלוצים, שאני משמש להם שליח ציבור מזה כמה עשורים.

שבח שטרן: אני כאן בכנסת לזמן שאול.

שבח שטרן: יש לי כרגע, ,בינתיים רק שלושה חודשים לעשות בשליחות הציבורית הזאת.

שבח שטרן: זה אולי הנאום היחיד שאשא בכנסת.

שבח שטרן: את הזמן המועט הזה אני מבקש לנצל כדי להיות לפה לכל אחיי מההתיישבות הצעירה ביהודה ושומרון.

שבח שטרן: זו נקראת התיישבות צעירה, אבל היא כבר לא כל כך צעירה – היא בת 20, אפילו 20 ומעלה.

שבח שטרן: יש בה עשרות יישובים שקמו בשליחות ובגיבוי של ממשלות ישראל, יישובים שבהם מתגוררים אנשים נורמטיביים – רופאים ומהנדסים, חקלאים ובנאים, חיילים וקצינים, זוטרים או בכירים.

שבח שטרן: יום אחד הונפה עליהם החרב המשפטית שניסתה לגדוע את מפעלם, והתחילו לכנות אותם "מאחזים", על פי השיטה הבולשביקית להציב תג שלילי לכל ערך לאומי.

שבח שטרן: תהליכי ההסדרה והתמיכה הממשלתית בהם נפסקו בבת אחת ב-2004, עם דוח טליה ששון.

שבח שטרן: מאז היישובים הם יצורי כלאיים בשטח – בלי חשמל נורמלי, בלי מים, בלי תקשורת, בלי תחבורה ציבורית, ואפילו לא מרכיבי ביטחון.

שבח שטרן: ניסו להתיש את תושבי היישובים הללו, אבל הם ממשיכים להתעקש ולחיות שם ולגדל שם כבר דור שלישי.

שבח שטרן: בפברואר 2011 התקבלה סוף-סוף החלטת צוות שרים הקובעת:

שבח שטרן: מה שבאדמות מדינה יוסדר.

שבח שטרן: אבל מאז טופלו רק יישובים בודדים, למרות ועדת ההסדרה וצוות ההסדרה ואין-סוף עבודת מטה שנעשתה בנושא.

שבח שטרן: לאחרונה גובשה החלטת ממשלה על ידי השרים צחי הנגבי ומיכאל ביטון, החלטה הומניטרית, שמקובלת על המינהל האזרחי, ושלוקחת כ-50 יישובים על אדמות מדינה ומכניסה אותם לתוך תהליך הסדרה, ובינתיים מאפשרת לרשויות המדינה לתת להם תשתיות בסיסיות.

שבח שטרן: ההחלטה נתקעה במזכירות הממשלה ולא מקודמת.

שבח שטרן: מדוע?

שבח שטרן: כי שר הביטחון בני גנץ החליט לפתע שזה לא מתאים לו פוליטית, שמא מישהו שם בשמאל יחשוד בו שחלילה הוא נהיה ימין.

שבח שטרן: אחרת קשה להבין איך רמטכ"ל לשעבר, שמכיר היטב את ההתיישבות הזאת ואת אנשיה המופלאים, חלקם קצינים ששירתו תחת פיקודו, שמכיר את מרקם החיים שלהם, מפקיר אותם בשטח בגלל הפוליטיקה.

שבח שטרן: איש התיישבות שפוגע בהתיישבות.

שבח שטרן: המתיישבים האלה הקימו היום מאהל מחאה ופתחו בשביתת רעב.

שבח שטרן: מדוע, גנץ, דחפת אותם לשם?

שבח שטרן: השר בני גנץ, התעשת.

שבח שטרן: לא הכול פוליטיקה.

שבח שטרן: יש כאן 25,000 תושבים שכבר סבלו די.

שבח שטרן: הסר את הווטו שהטלת על הצעה שאתה היית שותף לה.

שבח שטרן: ולראש הממשלה מר בנימין נתניהו אני קורא: גם לנו יש אחריות.

שבח שטרן: אל תיתן לבני גנץ להתעמר באוכלוסייה אזרחית ישראלית זו של אנשים, נשים וטף.

שבח שטרן: תודיע בבקשה לשר הביטחון עוד היום שלא תאפשר להעלות שום נושא בממשלה לפני שיסיר את הווטו מהסדרת ההתיישבות הצעירה ביהודה ושומרון.

שבח שטרן: תודה רבה.

יריב לוין: תודה רבה.

יריב לוין: אין מחיאות כפיים במליאה, בבקשה.

יריב לוין: תודה רבה לחבר הכנסת שבח שטרן וברכת הצלחה גדולה.

יריב לוין: אני מזמין את השר יולי יואל אדלשטיין לברך.

יריב לוין: חברי הכנסת, נא לשבת כדי שנוכל לשמוע את דברי הברכה.

יריב לוין: אדוני השר, עוד רגע.

יריב לוין: חברות וחברי הכנסת, נא לשבת כדי שנוכל לשמוע את דברי הברכה.

יריב לוין: אנא, לשבת.

יריב לוין: בבקשה לשבת, חברת הכנסת פלוסקוב.

יריב לוין: אנא, חבר הכנסת ברקת, ברשותך, אם אפשר לשבת, כדי שאנחנו נוכל לשמוע את דברי הברכה.

יריב לוין: מי שמעוניין לדבר – אנא, לצאת החוצה.

יריב לוין: גם חברי הכנסת שטרן וקרעי, בבקשה, או לשבת או, אם רוצים, לצאת החוצה.

יריב לוין: תודה.

יריב לוין: אדוני השר, בבקשה.

יולי יואל אדלשטיין: תודה.

יולי יואל אדלשטיין: אדוני היושב-ראש, חבריי השרים, חברי הכנסת, חבר הכנסת שבח שטרן היקר – כמה נעים לקרוא לך כך, ודאי מעל במת הכנסת – משפחת שטרן היקרה, ברוכים הבאים.

יולי יואל אדלשטיין: אני לא אחזור על קורות החיים ששבח ציין כאן, אבל הוא יותר אמיץ ממני.

יולי יואל אדלשטיין: אני רציתי להזכיר, שבח, שיש לך שבעה – יש לכם שבעה ילדים, והתלבטתי אם לומר את מספר הנכדים, כי אמרתי: אני בלי פלאפון במליאה כבר חצי שעה, לך תדע אם אני מדייק במספר, אבל כן ירבו, בעזרת השם.

יולי יואל אדלשטיין: חבריי חברי הכנסת, אתמול, יחד עם עמיתנו חבר הכנסת אופיר כץ, אנחנו סיירנו בצפון במוקדי ההתחסנות ודיברנו בדרך, ואמרתי לו שאני מכיר שני סוגי חברי כנסת: יש כאלה, אדוני היושב-ראש, שמאוד רוצים להיות חברי כנסת.

יולי יואל אדלשטיין: זה לגיטימי.

יולי יואל אדלשטיין: אנשים אומרים: אני רוצה להיות חבר כנסת.

יולי יואל אדלשטיין: יש כאלה שרוצים להיות חברי כנסת בשביל מטרה, למען מטרה מסוימת.

יולי יואל אדלשטיין: אני לא חושב שרק בתוך סיעת הליכוד אלא גם בהרבה סיעות נוספות בבית, אם נשאל למה שבח שטרן החליט לרוץ ולהיבחר ולהגיע להיות חבר כנסת, אז אני לא חושב שרבים יתקשו לתת תשובה, אדוני היושב-ראש.

יולי יואל אדלשטיין: כולנו יודעים מה בוער בעצמותיו של שבח.

יולי יואל אדלשטיין: הנושא, כפי שכבר שמעתם, הוא ארץ ישראל, וכך משחר נעוריו.

יולי יואל אדלשטיין: מדובר לא רק במישהו שהגיע לקראת גיל 70 ועדיין לא זכה לשאת נאום בכנסת.

יולי יואל אדלשטיין: זכית, שבח, בדברים רבים נוספים: זכית בהקמת יישובים בארץ ישראל, אם זה מבוא חורון ואם זה שילה – הייתם בין המייסדים של היישובים האלה; זכית בתפקיד שלך באמנה לעזור למאות ואלפי משפחות להתיישב בבטחה בארצנו, וזה כנראה גם לא נתן לך מנוח – "המתחיל במלאכה", כידוע – והמשכת במלאכה הזאת כדי שיחיו בשלום, יחיו בביטחון, וכדי שהמדינה, המלכות – הממשלה והכנסת – יגנו על אותם מתיישבים וייתנו להם להתפתח.

יולי יואל אדלשטיין: ולכן, אדוני היושב-ראש, המושגים שכבר נכנסו בעצם לשפה שלנו, לז'רגון הישראלי – כמה פעמים גם אתה וגם אני אמרנו: אבל מרכז הליכוד קיבל החלטה נגד הקמת מדינה פלסטינית.

יולי יואל אדלשטיין: זה כבר ביטוי שגור בפינו.

יולי יואל אדלשטיין: אני רוצה לומר לכם, חברים, ליותר חדשים ביננו, שאותו שבח שטרן, עדיין בלי תואר של חבר כנסת, עמד – עם חברים נוספים, ודאי – מאחורי אותה החלטה, ודחף אותה כשקשה היה להאמין – בימי אריק שרון – קשה היה להאמין שהחלטה שכזאת יכולה לעבור במרכז הליכוד, אבל עובדה – היא עברה, ומרכז הליכוד החליט מה שהחליט.

יולי יואל אדלשטיין: ואותו דבר אפשר לומר, בתקופה יותר מאוחרת, על החלת הריבונות ביהודה ושומרון – גם כן החלטה ששבח, בלי לחכות לתואר חבר כנסת ובלי שיתייחסו אליו כאיש חשוב ונבחר ציבור, כפעיל שטח, כמי שאכפת לו, כמי שחשוב לו, עבר אחד-אחד.

יולי יואל אדלשטיין: ושלא תטעו, אתם ראיתם את נאום הבכורה של שבח, אך אתם לא תראו אותו מרים את הקול, מנפנף בידיים ומאיים על מישהו.

יולי יואל אדלשטיין: באותו קול מונוטוני עבר אחד-אחד, אחת-אחת, והגיע לתוצאות כפי שהוא הגיע.

יולי יואל אדלשטיין: וכך זה 30 שנה.

יולי יואל אדלשטיין: אני רוצה באמת להזכיר ולסיים בעוד נושא שבעיניי מאוד מאוד חשוב בכנסת הזאת.

יולי יואל אדלשטיין: לשבח יש עמדות מאוד מאוד ברורות, אבל הוא גם יודע לשתף פעולה.

יולי יואל אדלשטיין: ובכנסת – כאן אני אומר לך את זה כחבר כנסת ותיק לעומת חבר כנסת חדש – בכנסת שיתופי הפעולה מאוד מאוד חשובים.

יולי יואל אדלשטיין: ואחרי שהצלחת בתנועתנו, שאנחנו, מה לעשות, אנחנו לא רק יהודים בליכוד אבל הרוב יהודים, ואם זה יהודים אז שני בתי כנסת – אחד שאני הולך אליו והשני שאני לא הולך אליו.

יולי יואל אדלשטיין: והצלחת להקים את "מלוכדים", ואיחדת אנשים סביב אידיאולוגיה ולא סביב מי נושא באיזה תפקיד וכמה פלאפלים יש לכל אחד על הכתפיים.

יולי יואל אדלשטיין: אני חושב שזאת הייתה פעולה מאוד ברוכה, שעזרה גם לארץ ישראל וגם לתנועת הליכוד.

יולי יואל אדלשטיין: אני מבקש ממך שגם כנבחר ציבור וכחבר כנסת תמשיך בדרך הזאת.

יולי יואל אדלשטיין: בקיצור, לא חשוב מה אני אאחל לך – אתה תצליח, כי כמו שאמרתי, אתה באת לנושא מסוים, אתה הצלחת לקדם אותו לפני שנבחרת ואתה תמשיך לקדם אותו.

יולי יואל אדלשטיין: אבל אני רק מבקש לתקן דבר אחד בנאום הבכורה שלך: אתה אמרת: "אני חבר כנסת לשעה קלה".

יולי יואל אדלשטיין: אני מוחה בתוקף משלל סיבות: א.

יולי יואל אדלשטיין: זה חשוב לתנועת הליכוד; ב.

יולי יואל אדלשטיין: זה חשוב לכנסת; ג.

יולי יואל אדלשטיין: זה חשוב לארץ ישראל; ודבר האחרון, אני חייב לומר, זה חשוב לי אישית, מכיוון שהתארחנו ביחד בחיי שרה בחברון, והסתבר שאתה לא רק מדבר על ארץ ישראל – אתה גם עושה דברים, במקרה זה ליקרים מאוד מאוד משובחים תוצרת בית, ואני מבקש ממך להישאר חבר כנסת כדי שאנחנו נוכל ליהנות מליקרים תוצרת בית מפירות של ארץ ישראל גם בכנסת הבאה.

יולי יואל אדלשטיין: בהצלחה רבה, שבח.

יריב לוין: תודה רבה לשר יולי יואל אדלשטיין, וברכות גדולות לחבר הכנסת שבח שטרן.

יריב לוין: בהצלחה.

יריב לוין: אם כן, מכאן, חברות וחברי הכנסת, אנחנו עוברים בהתרגשות ושמחה לנאום הבכורה של חברת הכנסת מטי יוגב, בבקשה.

יריב לוין: אנחנו נחכה שבני משפחתך יגיעו, כמובן, אין בכלל שאלה.

מטי יוגב: תודה.

מטי יוגב: זה לא היה – – –

יריב לוין: אנחנו נחכה עוד דקה, נאפשר להם להיכנס בנחת.

מטי יוגב: בהחלט.

יריב לוין: איך אומרים, אחרי כל כך הרבה שנים של פעילות, יש סבלנות – –

מטי יוגב: הגיע הזמן.

יריב לוין: – – לחכות גם את העוד דקה הזאת.

מטי יוגב: כן, לגמרי, לגמרי, לגמרי.

יריב לוין: בבקשה.

מטי יוגב: לפני שאתחיל אני רוצה לברך את חברי חבר הכנסת שבח שטרן בהמון הצלחה.

מטי יוגב: מההיכרות שיש בינינו אני סמוכה ובטוחה ששלושת החודשים הקרובים יהיו לנו נהדרים ביחד.

מטי יוגב: אפשר להתחיל?

יריב לוין: כן, בבקשה.

מטי יוגב: אדוני היושב-ראש, חברותיי וחבריי חברי הכנסת, אזרחי ישראל, מכובדיי כולם, אני רוצה לספר לכם למה אני כאן ומה גרם לי להגיע למשכן.

מטי יוגב: שלוש סיבות משמעותיות הביאו אותי למקום הזה; הסיבה השלישית היא המשמעותית מכולן.

מטי יוגב: אתחיל מההתחלה ואחזיר אתכם לילדותי.

מטי יוגב: גדלתי בשכונת גבעת גאולה ברמת גן, כאשר מולי בחזית שכונת היוקרה רמת חן ומאחוריי שכונת רמת השקמה.

מטי יוגב: הפערים הכלכליים בין השכונות היו אדירים.

מטי יוגב: ראיתי ושמעתי את הילד משכונת היוקרה מספר על חוויותיו מהטיול המשפחתי בחו"ל בזמן שהילד בשכונה מאחוריי ראה את הוריו שורדים בקושי כלכלי רב, קושי המתסכל אותו, מדכא אותו ומייצר אצלו תחושת קיפוח שלעיתים באה לידי ביטוי אפילו במעשים שהובילו אותו להסתבך בפלילים.

מטי יוגב: ראיתי איך ילדים נבונים ומוכשרים נפלטים ממערכות החינוך ונאלצים לצאת לסייע בפרנסת הבית בזמן שבשכונת היוקרה גם תלמיד בינוני זכה לשיעורים פרטיים וקיבל כלים אשר סייעו לו להגיע להשכלה הפורמלית הדרושה על מנת לבנות ולעצב את עתידו.

מטי יוגב: ילדי שכונת היוקרה היו על המסלול הבטוח להצלחה, ולעומתם, לילדים בשכונה שמאחור לא היה סיכוי, וכפועל יוצא – לא הייתה להם תקווה.

מטי יוגב: הילדים האלה ושכמותם הם הסיבה הראשונה שבגללה אני כאן.

מטי יוגב: גם היום, כמובן, מקרים כאלה נפוצים בשכונות ובפריפריה.

מטי יוגב: לאורך השנים פעלתי והתנדבתי רבות על מנת לשנות את המשוואה; לתת לילדים כמו אלו שגדלו לצידי, מהשכונה שמאחור, סיכוי אמיתי ותקווה לנפץ את תקרת הזכוכית, לממש את הפוטנציאל ולבנות לעצמם עתיד טוב יותר על אף כל הקשיים והאתגרים המובנים.

מטי יוגב: חיפשתי מאז ומתמיד את הפלטפורמות שיעניקו לי כלים לסייע, ולחלץ כמה שיותר ילדים מהמציאות הלא-הוגנת שבה הם חיים.

מטי יוגב: לאורך שנות התנדבותי הציבורית נחשפתי למקרים רבים של חוסר הזדמנויות לקבוצות מוחלשות בחברה, מה שהוגדר לימים כ"פריפריה חברתית" – מושג הכולל בתוכו כמובן גם נשים, עולים, קשישים, חסרי ישע ועוד.

מטי יוגב: אני רוצה לשתף אתכם במקרה אחד מיני רבים הממחיש את האפליה המובנת שאיתה מתמודדים אלו שנולדו בצד הלא-נכון של הכביש.

מטי יוגב: מקרים מסוג זה הם הסיבה השנייה שמביאה אותי לדוכן הזה.

מטי יוגב: מדובר במשפחה המתגוררת בעיר הגובלת במועצה אזורית ובה שני ילדים על הרצף האוטיסטי.

מטי יוגב: בהמלצת אנשי מקצוע, לרבות אבחונים, רצו הוריהם להעבירם למסגרת המתאימה להם ולצורכיהם, אך אותו מוסד חינוכי, הנמצא במועצה האזורית הסמוכה, סירב לקבלם בטענת שווא שלא נותרו עוד מקומות פנויים.

מטי יוגב: תחנוני האם המסורה נתקלו בסירוב עיקש ובאטימות.

מטי יוגב: בצר לה הגיעה אליי, בהיותי יושב-ראש עמותת מיל"ה, הפועלת לתיקון עוולות חברתיות ומתן הזדמנות לקבוצות מוחלשות בחברה הישראלית.

מטי יוגב: נכנסנו בעובי הקורה ונדהמנו לגלות שהסיבה האמיתית לסירוב הייתה שבמוסד החינוכי, הממומן מכספי ציבור, שומרים מקומות רק לילדי קיבוצים ומושבים.

מטי יוגב: אתם מבינים?

מטי יוגב: במדינת ישראל ילד אוטיסט עלול שלא להשתלב במסגרת המתאימה לו ולצרכיו כי נולד בשכונה שבעיר ולא בקיבוץ שממול.

מטי יוגב: זהו, כאמור, מקרה אחד מיני רבים שאליהם נחשפתי בכ-20 שנות פעילות חברתית וציבורית, מקרים אשר גרמו לי להקדיש את מלוא מרצי למען הקבוצות המוחלשות בחברה ולמען כל אלו המוגדרים "פריפריה חברתית"; מקרים אשר החדירו בי את הרצון העז להגיע אל הבית הנכבד הזה, לפעול למען עם ישראל, לתקן עוולות ולהיות לפה עבורם כאן, בכנסת ישראל – המקום שבו באמת אפשר להוביל ולקדם תהליכים חברתיים.

מטי יוגב: יש בכוחו של כל אחת ואחד מחברי הבית הזה להציל נפשות ממש, לא בשדה הקרב מול האויב אלא בשדה הקרב שעבור חלק מאחינו בארץ ישראל הוא החיים עצמם.

מטי יוגב: אני שמחה וגאה לעמוד כאן

מטי יוגב: היום בידיעה שלאחר שנים רבות של פעילות למען שוויון הזדמנויות ותיקון עוולות ישנם אזרחים רבים הצופים בי עכשיו ויודעים שכניסתי לתפקיד יכולה להיות הגשר המחבר בין שני צידי הכביש המטפורי המעצב את חייהם ועתידם.

מטי יוגב: זו זכות עצומה עבורי, ואני מתחייבת להנגיש עבורם את בית הנבחרים במקרים הראויים לכך.

מטי יוגב: אני יודעת כי תנועת הליכוד, אשר לאורך השנים ביססה את עצמה כמפלגת העם, היא הבית והאוזן הקשבת לתושבי הפריפריה, השכונות, וכן כל יתר הקבוצות המוחלשות בחברה.

מטי יוגב: אף שמפלגות השמאל נוטות לנכס לעצמן את התחום הסוציאלי, אני סבורה כי דווקא הגישה החברתית-כלכלית של תנועת הליכוד היא המסוגלת לתת מענה ומזור אמיתי בסוגיות המנציחות את הפערים בחברה הישראלית.

מטי יוגב: שליחותי, בין היתר, תהא להניף את הדגל החברתי בתנועת הליכוד, בהשראת דברי זאב ז'בוטינסקי.

מטי יוגב: "המהות היסודית של נשמת ישראל", אמר מורנו ורבנו, "היא התשוקה ליושר חברתי – – – לפי המושג העברי של הצדק הסוציאלי".

מטי יוגב: אנחנו, נציגי סיעת הליכוד בכנסת, צריכים לפנות את זמנו של ראש הממשלה בנימין נתניהו להמשיך ולהוביל את מדינת ישראל להישגים כבירים, ובתוך כך להגיע להסכמים מדיניים, הסכמי נורמליזציה והסכמי שלום ולהבאת חיסונים לעם ישראל.

מטי יוגב: חבריי חברי הכנסת, לפני סיום אני רוצה לספר לכם סיפור אישי.

מטי יוגב: התלבטתי אבל החלטתי לספר.

מטי יוגב: לפני כעשר שנים חליתי בסרטן השד, כולל גרורות.

מטי יוגב: טופלתי בטיפולים אגרסיביים עד כדי השבתת פעילותי העסקית והציבורית.

מטי יוגב: בעודי שוכבת במיטה, לאחר עוד טיפול מתיש, הבנתי שעליי לבחור בין החיים למוות.

מטי יוגב: הבחירה כמובן הייתה בחיים.

מטי יוגב: נאבקתי במחלה במשך יותר משנה, וברוך השם, הבראתי.

מטי יוגב: יצאתי מחוזקת ומלאה בתובנות לאחר שנתקלתי במטופלות מכל קצות הקשת החברתית.

מטי יוגב: מאז שהחלמתי אני תומכת בחולי סרטן, בעיקר בנשים, וזו עוד סיבה שאני כאן.

מטי יוגב: אני מספרת את הסיפור האישי שלי ומציידת אותם בכלים שיסייעו להם להתמודד עם האתגר הכי קשה בחייהם.

מטי יוגב: עברתי כברת דרך משמעותית.

מטי יוגב: מכל פרק ופרק בסיפור חיי אימצתי תובנות וערכים שחיזקו אותי והפכו אותי למי שאני היום, אך בזכות הוריי היקרים, הרצל ואהובה, זכרם לברכה, תמיד הרגשתי בצד הנותן והתומך ולא בצד הנתמך.

מטי יוגב: הוריי, שעלו ארצה מלוב ומתוניס, נשלחו לגור במעברה.

מטי יוגב: הם נאלצו לפלס את דרכם בתוך הקושי הכלכלי, התרבותי והמנטלי, אך תמיד הקפידו להשריש בנו ערכים ולהטמיע בנו את המסר "תעזו לחלום".

מטי יוגב: הם ודאי מביטים בי מלמעלה, שמחים על כך שלאורך השנים העזתי לחלום והיום אני מגשימה.

מטי יוגב: הם אלו שלימדו אותי לא לוותר ולהפוך לימון ללימונדה.

מטי יוגב: אני סמוכה ובטוחה שהוריי גאים.

מטי יוגב: כפי שחינכו אותי, גם לאחר שעברתי דרך אישית ארוכה שבמהלכה צמחתי והצמחתי, תמיד זכרתי ואזכור מאין באתי ולאן אני הולכת.

מטי יוגב: חבריי הנכבדים, כל הנקודות שעליהן סיפרתי לכם היום לא יכולות היו להתחבר בצורה נכונה ולהתגבש לעשייה ציבורית כה רחבה אלמלא הייתי עושה את הבחירה החשובה בחיי: בעלי היקר, מוטי יוגב, שתומך בי ומלווה אותי לאורך כל המסע.

מטי יוגב: אני אוהבת, מעריכה ומוקירה אותך על הוויתורים הרבים שעשית על מנת לאפשר לי לממש את שליחותי הציבורית ולהפוך אותי למאושרת.

מטי יוגב: אני מבקשת להודות גם לילדיי עמרי, אוראל ושרון, שקיבלו לאורך השנים באהבה ובתמיכה את ההחלטה שלי לחלוק את הזמן והכוחות עם אוכלוסיות מוחלשות, ותמיד היו גאים בעשייה החברתית שלי.

מטי יוגב: משהו אחרון, קטן, לסיום: לרוב האנשים שבחרו בחיים הציבוריים ובוודאי לכם, חברי הכנסת, יש או צריכה להיות להבת אש קטנה הבוערת בכם ויוצרת דחף מיוחד שמניע אתכם להגיע אל בית המחוקקים.

מטי יוגב: לכל אחת ואחד מאיתנו יש איזו נקודה אישית אשר הובילה אותנו לשליחות הציבורית ויצרה את השאיפה להקדיש את חיינו למען הציבור בישראל.

מטי יוגב: אני שיתפתי אתכם בלהבה הפרטית שלי, זו שבוערת בתוכי משחר ילדותי, ובזכותה או אולי בגללה אני נמצאת כאן היום.

מטי יוגב: תודה רבה לכם.

יריב לוין: תודה רבה לחברת הכנסת מטי יוגב, ובהצלחה גדולה.

מטי יוגב: תודה.

יריב לוין: אני מזמין את השרה גילה גמליאל לבוא ולברך את חברת הכנסת יוגב.

יריב לוין: אנחנו נחכה רגע שיסתיימו הברכות.

גילה גמליאל: אדוני היושב-ראש, חבריי וחברותיי – –

יריב לוין: אנא, לשבת.

יריב לוין: אדוני השר, סגן השר, חבר הכנסת זוהר, שבו.

גילה גמליאל: – – אני שמחה לברך את חברתי חברת הכנסת מטי יוגב, אחרי נאום הבכורה המאוד-מאוד מרגש שלך, וזה הכי טבעי בעולם.

גילה גמליאל: עלית לכאן, נתת את הנאום, ואני כבר אמרתי לך את זה – לפני כמה שנים זה היה?

גילה גמליאל: שנים רבות – אמרתי לך שאני סמוכה ובטוחה שאת תהיי כאן, על הדוכן הזה בכנסת, כי יש לך נשמה גדולה.

גילה גמליאל: יש לך נשמה ענקית.

גילה גמליאל: את כל-כולך למען הציבור.

גילה גמליאל: עכשיו, אני אזכיר לך – דיברת כאן על המסלול שעברת לאורך השנים וכל העשייה הציבורית שלך, ואני זוכרת את עצמי חברת כנסת חדשה, ממש בתחילת הדרך, לפני כל כך הרבה שנים, ומגיעה אליי חברת מועצה אזורית ואומרת לי: אותי מעניין נשים, אותי מעניין העצמת נשים.

גילה גמליאל: אני רוצה לפעול כמה שיותר.

גילה גמליאל: אני מבקשת ממך, כיושבת-ראש הוועדה לקידום מעמד האישה, לבוא ולהרצות לי בערב נשים.

גילה גמליאל: אמרתי: אוקיי, אני אבוא, באהבה.

גילה גמליאל: ואת יודעת מה?

גילה גמליאל: היה אירוע מאוד מאוד – גם למדתי ממנו כל כך הרבה בתחום של חברות המועצה ועל מספרן, שלצערנו עדיין לא גדל דרמטית, ועל ייצוג של נשים בתוך המערכת המוניציפלית, כמה הוא קריטי וחשוב.

גילה גמליאל: את היית ממש שגרירה, עוד בתחילת הדרך, לאותה פעילות חשובה במערך המוניציפלי, אבל זה לא הסתכם בזה.

גילה גמליאל: את, כמו שאמרת, לימדו אותך להפוך את הלימון ללימונדה.

גילה גמליאל: את התקופה המאוד-קשה שעברת בחייך האישיים – שיתפת כאן את הציבור, אז אפשר לדבר עליה – את פשוט לביאה.

גילה גמליאל: את כל זה, בעצם האמירה של הבחירה בחיים, ולבוא ולדעת לקדם את הנושא של נשים חולות סרטן ולתת להן את הכתף והכתובת ולהיות שם עבורן – זה משהו שהוא חלק ממך.

גילה גמליאל: זאת את.

גילה גמליאל: היופי שאת ידעת לשלב, גם עכשיו, חלק מהעוזרים שלך מהמגזר הערבי, כמי שנמצאת שם כל כך הרבה, לייצג ולתת לציבורים מאוד רחבים את הכתובת בעבורם – אני חושבת שבאמת את ראויה, לכל הדעות, בטח להיות בשורותינו בליכוד, בוודאי ובוודאי חברת הכנסת, ואין לנו אלא לברך אותך על כך.

גילה גמליאל: אבל כמו שאמרת, לא רק כחברת המועצה בעמק חפר אלא כבר מהבית תמיד היה לך – איך אומרים?

גילה גמליאל: מאחורי כל אישה חזקה – לא כל, אבל מאחורי נשים חזקות יש גם גברים תומכים וחזקים בבית.

גילה גמליאל: אז מוטי היקר, באמת אין לנו אלא להודות לך על כל הפרגון שלך והתמיכה לאורך כל השנים.

גילה גמליאל: אני מכירה את זה מהבית ואני יודעת כמה זה כל כך חשוב ונותן את הרוח הגבית שמסייעת.

גילה גמליאל: והילדים המקסימים שלך, אוראל, עמרי ושרון, לאורך כל הדרך נמצאים איתך יד ביד.

גילה גמליאל: את באמת נבחרת ציבור ראויה מאוד, ואין לי ספק שהתרומה שלך עוד תיתן את אותותיה ואת קולך נשמע פה, בבית הזה, ותמשיכי לייצג גם את תנועת הליכוד וגם את כל הגורמים שדיברת עליהם.

גילה גמליאל: אני לא יודעת אם הזכרת גם את התרומה שלך למשפחות שכולות.

גילה גמליאל: באמת, יש לך תחומים שאת כל-כולך נותנת בעבורם, ואני יכולה לומר לך שאנחנו גאים בך.

גילה גמליאל: אנחנו שמחים שנכנסת.

גילה גמליאל: זה לא היה צפוי שזה יהיה לפרק זמן כזה קצר בכנסת הזאת, אבל אני סמוכה ובטוחה שבליכוד אנחנו נקבל מספר מנדטים גדול ואת תהיי גם בקדנציה הבאה חברת כנסת מטעמנו ותייצגי אותנו נאמנה ובכבוד.

גילה גמליאל: אז באמת תודה לך, ואני שמחה שביקשת ממני שאני אהיה זאת שתברך אותך, ואני עושה זאת באהבה.

גילה גמליאל: אני חושבת שבאמת בשורות הליכוד הנשים הן הכוח החזק שעושה את עבודתו בצורה טובה.

גילה גמליאל: הצטרפת פה לנבחרת נשים איכותית.

גילה גמליאל: יש לך פה את חברות הכנסת קרן ברק וקטי שטרית, שאנחנו ביחד פה כוח שמשתף פעולה בכל התחומים פה בכנסת, ואת מוזמנת.

קטי קטרין שטרית: הכוח הנשי.

גילה גמליאל: אני מסתכלת – את יודעת, אצלנו הנטייה היא קודם כול ימינה, זה בא באופן טבעי.

גילה גמליאל: יש כאן כמובן חברות כנסת נוספות בשורות הליכוד.

גילה גמליאל: אני רואה פה את אתי – שימי לב, כמעט כל חברות הכנסת באו לפרגן לך: מאי, אתי וטלי.

גילה גמליאל: באמת אנחנו נייצג כאן את שורות התנועה שלנו בצורה טובה.

גילה גמליאל: אז אני מאחלת לך הצלחה – – –

קטי קטרין שטרית: היות שהליכוד זה משפחה אחת גדולה, אז גם הבנים שנמצאים כאן, גם הם מפרגנים.

גילה גמליאל: את יודעת מה יפה?

גילה גמליאל: שבאמת יש רשימה מאוד יפה לליכוד, רשימה מאוד מייצגת – –

קטי קטרין שטרית: נכון.

קטי קטרין שטרית: הכי טובה.

גילה גמליאל: – – רשימה מייצגת ומגוונת.

גילה גמליאל: היא באמת מכילה את כל הפסיפס הרחב של האוכלוסייה שלנו, ואין לנו אלא ליהנות שזה באמת מה שאנחנו יכולים להציג לציבור, אבל מה שבטוח זה העשייה, זה הניסיון.

גילה גמליאל: היום גם חבר הכנסת שבח שטרן – מגיעות לך ברכות על הנאום.

גילה גמליאל: היום היו עוד מטעמנו?

יריב לוין: לא.

יריב לוין: הייתה חברת הכנסת יעל רון בן משה, גם היא ראויה לברכות.

גילה גמליאל: כן, אז אני מברכת גם אותה.

גילה גמליאל: יש לה שם מעלף, כמו של הבת שלי, אז בכלל.

גילה גמליאל: אז אני מאחלת לך, מטי, שזו רק תחילת הדרך שלך, ושתייצגי אותנו נאמנה גם בכנסת הבאה, בעזרת השם, ותודה לכולכם ולכולכן.

יריב לוין: תודה לשרה גילה גמליאל, ושוב ברכות לחברת הכנסת מטי יוגב.

יריב לוין: עד כאן, חברות וחברי הכנסת, נאומי בכורה.

יריב לוין: [רשומות (הצעות חוק, חוב' מ/1383).

יריב לוין: ]

יריב לוין: מכאן אנחנו עוברים לסעיף הבא על סדר-היום – הצעת חוק הארכת תקופות (הוראת שעה – נגיף הקורונה החדש) (אישורים רגולטוריים) (תיקון), התשפ"א–2020, לקריאה הראשונה.

יריב לוין: ההצעה קיבלה פטור מחובת הנחה.

יריב לוין: יציג את הצעת החוק, בשם הממשלה, השר אופיר אקוניס, בבקשה.

אופיר אקוניס: תודה לך, אדוני היושב-ראש.

אופיר אקוניס: ברכות חמות לחברות וחברי הכנסת החדשים, ומי ייתן ונראה אותם גם בכנסת הבאה, בוודאי.

אופיר אקוניס: אדוני היושב-ראש, הממשלה מבקשת את אישור הכנסת להארכת תקופות של הצעת חוק (הוראת שעה – נגיף הקורונה החדש) (אישורים רגולטוריים).

אופיר אקוניס: על רקע התפשטות נגיף הקורונה, ובמטרה להכיל ולהגביל את היקפה, כידוע, הוטלו על המשק ועל האוכלוסייה הגבלות רבות שמתעדכנות באופן תדיר, ובמסגרתן הופסקה הפעילות העסקית כמעט כליל בתקופות מסוימות והוגבלה בדרגות שונות – היו הגבלות אחרות בדרגות שונות שאינן הפסקה מוחלטת.

אופיר אקוניס: אבל במטרה להקל על הפעילות המשקית נחקק כאן ב-30 ביוני 2020 חוק הארכת תקופות (הוראת שעה – נגיף הקורונה), שמכוחו הוארך תוקפם של אישורים רגולטוריים שמועד פקיעתם חל בתקופה שמ-10 במרץ 2020 עד 30 ביוני 2020 למשך שלושה חודשים נוספים מהמועד המקורי לפקיעתם.

אופיר אקוניס: בהמשך האריך ראש הממשלה בשלושה חודשים נוספים.

אופיר אקוניס: חברת הכנסת ברק, זה בוודאי מעניין אותך, כי את עוסקת, בצדק – גם חברת הכנסת שטרית עוסקת, בצדק, בנושא המשק, העסקים העצמאיים וכדומה וכדומה, וכאן אנחנו מתכוונים, אדוני, גבירותיי, לאשר את המשך – בוא נאמר כך, אדוני – סוג של קיצור ביורוקרטיה.

אופיר אקוניס: יש דברים רעים מאוד בקורונה, אבל יש לה גם דברים – אפשר למצוא נקודות אור חיוביות פה ושם, והתקנות הללו הן אחת מהן.

אופיר אקוניס: ובכן, ההצעה הזאת מבקשת להאריך את התקופה שבה עסקים יזכו להארכת תוקף של אישורים רגולטוריים כך שהיא תסתיים שלושה חודשים לאחר תום תקופת החירום לפי חוק סמכויות מיוחדות להתמודדות עם נגיף הקורונה.

אופיר אקוניס: כמו כן, מתוך תפיסה כי ככלל, ניתן להאריך את תוקפם של אישורים רגולטוריים לתקופה נוספת של שליש לערך מתקופת תוקפם המקורית בלי לפגוע פגיעה שאינה מידתית באינטרס הציבורי המוגן, מוצע לקבוע את תקופת ההארכה שתינתן לאישורים כאמור באופן דיפרנציאלי כך שאישור רגולטורי אשר ניתן לתקופה של עד שנה יוארך בשלושה חודשים, אישור רגולטורי אשר ניתן לתקופה של מעל שנה אך פחות משלוש שנים יוארך בשישה חודשים, ואישור רגולטורי אשר ניתן לתקופה של שלוש שנים ומעלה יוארך בשנה.

אופיר אקוניס: תרגום סימולטני – ברשת א' או ברשת ב'.

אופיר אקוניס: ובכן, אדוני, האישורים הללו – הארכת תוקפם היא דבר חשוב.

אופיר אקוניס: אני מקווה ומצפה שתהיה כאן הסכמה מלאה על בקשת הממשלה ושהכנסת תאשר את בקשתנו.

אופיר אקוניס: תודה, אדוני היושב-ראש.

יריב לוין: תודה רבה לשר אופיר אקוניס.

יריב לוין: אני עובר לרשימת הדוברים.

יריב לוין: חבר הכנסת יצחק פינדרוס – איננו; חבר הכנסת אריאל קלנר – איננו; חבר הכנסת ווליד טאהא – איננו; חבר הכנסת אוריאל בוסו – איננו; חבר הכנסת שלמה קרעי – איננו.

יריב לוין: חבר הכנסת עמית הלוי – נמצא.

יריב לוין: מעוניין לדבר?

יריב לוין: בבקשה.

יריב לוין: בכבוד.

עמית הלוי: אדוני היושב-ראש, חברותיי וחבריי לכנסת, אזרחי ישראל, תרשו לי לסכם בשתי דקות את הקדנציה של אבי ניסנקורן במשרד המשפטים: דע מאין באת ולאן אתה הולך.

עמית הלוי: באת, ניסנקורן, מההסתדרות, זו שהוקמה בשביל להגן על החלש, להילחם על הצדק בשביל החלש, אבל בפועל מגינה על החזק, על הוועדים החזקים, אלו שמשביתים שירותים כשבא להם.

עמית הלוי: למה?

עמית הלוי: כי הם יכולים, כי להם הכוח, שלטון הכוח.

עמית הלוי: וזה בדיוק מה שעשה אבי ניסנקורן במשרד המשפטים: הלך עם החזקים, עם אלו שיכולים כי יש להם כוח, לא רדף צדק עבור האזרחים החלשים.

עמית הלוי: הוא הגן על החזקים, על המסמרים בלי ראש שאי-אפשר לפטר אותם; על אלו שאין עליהם שום ביקורת, שכשהקימו גוף ביקורת עליהם ב-2016 הם השביתו את המערכת, אדוני היושב-ראש – כמו בהסתדרות, השביתו את המערכת; אלו עם משכורות מנופחות, עם ניגודי עניינים; אלו שרודפים אחרי אישה בשבת ומאיימים לאזוק אותה לעיני ילדיה.

עמית הלוי: למה?

עמית הלוי: כי היא אמרה שלוש מילים לחזק.

עמית הלוי: מי ישמע, חופש הביטוי לחזק.

עמית הלוי: זה עד שתי מילים מותר, שלוש מילים זה – דע מאין באת ולאן אתה הולך.

עמית הלוי: לאן הולך אבי ניסנקורן?

עמית הלוי: לאן הוא הולך?

עמית הלוי: חשבתם שהוא ילך לאיזו מפלגה סוציאל-דמוקרטית?

עמית הלוי: יקים איזו תנועה שמייצגת פריפריה חברתית?

עמית הלוי: תיראו מופתעים, אבל לא – ניסנקורן הלך לתל אביב.

עמית הלוי: לא סתם תל אביב – הלך לסמל הבורגנות של תל אביב, חבר לראש העיר שהזניח את דרום תל אביב, את השכונות הוותיקות, שנתן למסתננים להתעמר בהם, שהסתדר עם העשירים והחזקים.

עמית הלוי: זו אותה הסתדרות, כי ככה מסתדרים בחיים: חוברים לחזקים, לשלטון הכוח.

עמית הלוי: זה להסתדר.

יבגני סובה: אבל הוא כבר התפטר, מה אתה רוצה ממנו?

עמית הלוי: בתרבות הזאת זה עניין מאוד חשוב, מאוד חשוב לתרבות שלנו, כי בתרבות הזאת – אני אומר לך, חבר הכנסת – בתרבות הזאת חוברים לחזקים ורוכבים על חמורים.

עמית הלוי: כיוון שניסנקורן נכנס לכנסת רוכב על חמור, אבל מבחינתו החמור עשה את שלו – החמור יכול ללכת.

עמית הלוי: יש חמור חדש.

עמית הלוי: אומנם לחדש אין עיניים כחולות, אבל יש לו כוח, וזה מה שחשוב בשלטון הכוח.

עמית הלוי: זה הרי מה שחשוב בשביל להסתדר.

אופיר כץ: רק שבאמצע הוא שלח את כל – – –

עמית הלוי: חברותיי וחבריי, אדוני היושב-ראש – – –

יריב לוין: ועם זאת, חבר הכנסת הלוי, אני מציע שלפחות תחזור מהדימוי הזה – –

עמית הלוי: לא, לי לא הייתה כל כוונה – –

יריב לוין: – – לפחות בכל הנוגע לאנשים.

עמית הלוי: – – באופן אישי להעליב אף אחד.

יריב לוין: אין בעיה להגיד פלטפורמה מפלגתית, אני יכול להבין.

יריב לוין: לא הייתי מציע לכנות ככה אף אחד.

יריב לוין: אני חושב שזה לא ראוי.

יבגני סובה: – – –

עמית הלוי: כן, כמובן, הכינוי היה רק בניסיון להתחקות אחרי המחשבות של התרבות הכוחנית הזאת, של להשתמש באנשים.

עמית הלוי: כי אני שומע את בני גנץ מבכה על חברים שתקעו לו סכין בגב וסובבו אותה, והדמיון הזה שיש בתרבות הזאת של להסתדר, של ללכת עם החזק, עם החזקים – זה מה שהוא עשה.

עמית הלוי: הוא הקים חומה בצורה במשרד המשפטים, אדוני היושב-ראש, בשביל להגן על החזקים, לא על הצודקים.

עמית הלוי: על החזקים.

עמית הלוי: הוא הלך – –

יריב לוין: משפט אחרון, כי הזמן נגמר.

עמית הלוי: – – כמו שהזכירו כאן.

עמית הלוי: הוא הלך.

עמית הלוי: אנחנו, המשימה שלנו היא להחליף את התרבות הזאת, התרבות הכוחנית של שלטון הכוח – להחליף אותו בשלטון הצדק, ואת זה אנחנו נעשה בקרוב.

עמית הלוי: תודה.

יריב לוין: תודה לחבר הכנסת הלוי.

יריב לוין: ושוב, אני הייתי מציע שתשקול את ההזדמנות להבהיר שלא התכוונת לגופם של אנשים בביטוי הזה.

יריב לוין: זה לא ראוי ולא נכון.

יריב לוין: חברת הכנסת אימאן ח'טיב יאסין – איננה.

יריב לוין: חבר הכנסת יעקב טסלר, בבקשה.

יעקב טסלר: אדוני היושב-ראש, חבריי חברי הכנסת, אנחנו נמצאים כעת בסגר, וכבר יש דיונים על החמרת הסגר.

יעקב טסלר: החל מפרוץ משבר הקורונה אנו נכנסים ויוצאים מסגר לסגר; העסקים סגורים, הפעילות במרחב הציבורי מושבתת, חלק מתקשים בפרנסה, אחרים בבריאות, חלק גם וגם.

יעקב טסלר: המצב הכללי הוא קשה מאוד.

יעקב טסלר: זהו מצב שבו לא היינו שנים רבות.

יעקב טסלר: נראה כאילו שולחים לנו איתותים, אבל אנחנו בוחרים להתעלם.

יעקב טסלר: במקום להיאלץ לסגור את העסקים כל השבוע, כולל בשבת, מחמת הקורונה, לא עדיף לסגור את העסקים יום אחד בשבוע, יום השבת?

יעקב טסלר: בזכות זה יהיה אפשר לפתוח את העסקים בכל ימות השבוע.

יעקב טסלר: חבריי חברי הכנסת, גדולי ישראל ביקשו ממני בעבר, וכבר אמרתי את זה פה, והם חוזרים ומבקשים ממני שוב גם עכשיו להעביר את קריאתם לעם ישראל לשמור על השבת, לכל הפחות במרחב הציבורי, ומבטיחים כי בזכות זה נינצל מהקורונה.

יעקב טסלר: זו לא הבטחה של גדולי ישראל בדור הזה, זו הבטחה עתיקה עוד של חז"ל: "שבת היא מלזעוק – ורפואה קרובה לבוא".

יעקב טסלר: משקיעים משאבים ותקציבים בניסיון למנוע את התחלואה.

יעקב טסלר: הינה, מונח לפנינו פתרון מיידי ומוכח – שמירת השבת.

יעקב טסלר: אדוני היושב-ראש, זה החיסון הטוב והבטוח ביותר, עם מאה אחוזי הצלחה, עם אפס תופעות לוואי, ללא עלויות כלל.

יעקב טסלר: למה לא לנסות אותו?

יעקב טסלר: למה?

יעקב טסלר: כמדינה יהודית, יום השבת הוא יום המנוחה השבועי שלנו.

יעקב טסלר: לא מדובר רק בעניין דתי; שבת היא ערך היסטורי ולאומי חשוב ביותר, והכירו בה גם בתנועה הציונית עוד מראשית ימיה.

יעקב טסלר: אחד העם לא נמנה עם הציבור החרדי – ואני מצטט מספרו: "אין צורך להיות ציוני או מדקדק במצוות בשביל להכיר ערך השבת – – – מי שמרגיש בליבו קשר אמיתי עם חיי האומה, בכל הדורות, לא יוכל בשום אופן – אפילו אם אינו מודה לא בעולם הבא ולא במדינת היהודים – לצייר לו מציאות של עם ישראל בלי 'שבת מלכתה' – – – יותר משישראל שמרו את השבת – שמרה השבת אותם".

יעקב טסלר: ביאליק גם הוא לא נמנה עם הציבור הדתי, אבל ייסד לפני כמאה שנה בתל אביב את יוזמת עונג שבת.

יעקב טסלר: כפי שסיפר בשמו הסופר הלל בבלי: בלי שבת – תקשיבו טוב, חברים – "בלי שבת אנו אומה בזויה ושפלה, ואף לא אומה.

יעקב טסלר: יש לרומם את ערך השבת בתוכנו, כאן ובכל מקום, ובייחוד בעיני הדור הצעיר, ולא – נבול ניבול, לא תהיה לנו תקומה".

יעקב טסלר: חבריי חברי הכנסת, את זה לא אני אמרתי, וזה גם לא ציטוט מרב או ראש ישיבה.

יעקב טסלר: חברים, יש לנו תרבות מפוארת, יש לנו מתנה טובה ששבת שמה.

יעקב טסלר: כבר ניסינו הכול – בואו ניקח על עצמנו גם את שמירת השבת, כעצתם של גדולי ישראל.

יעקב טסלר: נקדיש יום אחד למשפחה, לילדים, נכניס את אווירת השבת הביתה.

יעקב טסלר: השבת היא מקור הברכה.

יעקב טסלר: הכניסו את הברכה לביתכם.

יעקב טסלר: תודה.

יריב לוין: תודה.

יריב לוין: חבר הכנסת מתן כהנא – איננו; חבר הכנסת יוסף ג'בארין – איננו.

יריב לוין: חבר הכנסת יועז הנדל, בבקשה.

יועז הנדל: אדוני היושב-ראש, חברי כנסת יקרים, בתחילת השבוע הוצת רכב משטרה ביסוד המעלה; ביום שישי האחרון – שני רכבי משטרה בחצור הגלילית; בצפת; הצתות של מכוניות בכביש 918; בכפר יחזקאל – מתבן; ליד אגמון החולה הוצתו משאיות, ועוד הרשימה גדולה: בלוד, בדרום, 4,000 מבנים בלתי חוקיים כל שנה נבנים, פרוטקשן בכל מקום, בנגב, בגליל, פשיעה, אמל"ח, רציחות.

יועז הנדל: מי שלא מזהה את הבעיה, עיוור.

יועז הנדל: מי שלא מבין שמדינת ישראל לא מושלת ולא מגלה ריבונות בנגב, בגליל ובאזורים אחרים במרכז הארץ, חוטא לצדק ולאמת.

יועז הנדל: הגיע הזמן שנשים את זה על השולחן: משילות, ביטחון פנים, ריבונות – ריבונות, כן, ולא רק ביהודה ושומרון, שכידוע לכם, אני תומך.

יועז הנדל: ריבונות במדינת ישראל.

יועז הנדל: אנחנו מדברים הרבה על שילוב החברה הערבית.

יועז הנדל: זה חשוב, זה משמעותי, שילוב של ערביי ישראל, עם חובות וזכויות.

יועז הנדל: אבל שילוב כזה צריך גם לבוא דרך משילות ודרך יצירת חוק וסדר לכולם ודרך גיבוי לשוטרים בהפגנות ובמקומות אחרים, ובדיקה כאשר יש אלימות משטרתית.

יועז הנדל: ודרך הבנה שצריך לקבל החלטות – לא לפחד מקבלת החלטות.

יועז הנדל: התעסקתי בשבעת החודשים האחרונים בתשתיות תקשורת במגזר הערבי.

יועז הנדל: חלק גדול מהיישובים סובלים כי הזיקו לאותן תשתיות – כי שרפו אנטנות; כי אנשים, על דעת עצמם, החליטו לפגוע בתשתיות.

יועז הנדל: ואני אומר לכם שהכול נובע מהחלטה – מהחלטה שמדינת ישראל שולטת ומתייחסת לכל האזרחים באותו אופן: לכולם אותו וחוק ואותו סדר, בכל מקום אותה ריבונות, ובעיקר בעיקר ההחלטה לקבל החלטות, האומץ להחליט.

יועז הנדל: ומי שלא קיבל החלטות במשרד התקשורת פגע בתשתיות התקשורת של מדינת ישראל.

יועז הנדל: ומי שלא מקבל החלטות במשרד לביטחון פנים פוגע בתשתיות ביטחון הפנים של מדינת ישראל.

יועז הנדל: העסק הזה לא יכול להימשך.

יועז הנדל: אנחנו לא יכולים להרשות לעצמנו לפגוע בחלום הציוני, לכרסם בריבונות שלנו, לכרסם ביכולות שלנו, לוותר על צמיחה, על היצמדות לקרקע, על פריחה, לכולם, לכל אזרחי ישראל – יהודים, ערבים, דתיים וחילונים.

יועז הנדל: ריבונות ומשילות דרך חוק וסדר.

יועז הנדל: תודה.

יריב לוין: תודה רבה לחבר הכנסת הנדל.

יריב לוין: חברת הכנסת מאי גולן, בבקשה.

מאי גולן: אדוני היושב-ראש הנכבד – זה מרגש שאתה פה ואני נואמת לידך, לא תמיד זוכים לזה – חבריי חברי הכנסת, כולכם בוודאי ראיתם או שמעתם על תיקון כתב האישום של היועץ המשפטי שהוגש אתמול.

מאי גולן: אצל אחינו החרדים, אגב, לדבר הזה היו קוראים פשקוויל.

מאי גולן: כל מה שיש פה זה כתב אישום הזוי ומופרך שניתן על סיקור חיובי – לראשונה, יש לציין, בהיסטוריה העולמית.

מאי גולן: לא רק שאין לכך תקדים, אלא זה פשוט בלתי נתפס.

מאי גולן: כל סטודנט במכינה למשפט יודע שאין מרשיעין בלי מזהירין.

מאי גולן: אבל למה לעצור פה?

מאי גולן: אמר היועמ"ש, דוקטור למשפטים, שקרא כל פסיק ואות מחקירות ראש הממשלה ועד לכתב האישום שלו.

מאי גולן: עוד הסבירו לנו כי 23 פרקליטים, מיטב המוחות, שוקדים יום וליל על כתב האישום.

מאי גולן: גם נודע לנו כעת על מעין מסדר ציון, בחשאי, כמובן – פורום משפטנים מחוץ לפרקליטות.

מאי גולן: ואחרי כל זה, מה רואה עם ישראל?

מאי גולן: הוא רואה שכל אלה שהגישו כתב אישום, הגישו כתב אישום מחורר, הזוי וחולמני, ומשלם המיסים משלם על ההרפתקה הזאת מיליארדי שקלים.

מאי גולן: מטרללים כאן מדינה שלמה בכותרות מפוצצות כל ערב, קילומטרים של גיליונות, עיתונים ומסיבות עיתונאים, עם שידורים חיים ומפציצים.

מאי גולן: מפלגות וממשלות קמות ונופלות על הטירוף הזה.

מאי גולן: מסיתים את הציבור כל היום בסיפורי צוללות וחליליות.

מאי גולן: בשבוע האחרון אפילו כלי התקשורת העולמיים משבחים דווקא, בצדק, את המדיניות של ממשלת ישראל ואת העומד בראשה בכל מה שנוגע למבצע החיסונים.

מאי גולן: גם כאן מדובר בסיקור חיובי?

מאי גולן: תיק 11000 בפתח?

מאי גולן: חשוב לשאול.

מאי גולן: היועמ"ש עוד מסוגל לבקש להעמיד לדין את ראש הממשלה בבית דין בין-לאומי לאור הסיקור העולמי.

מאי גולן: אדוני היושב-ראש, הדברים האלו כמובן נאמרו בציניות, אבל מה שאמיתי ומקומם זה שופרות הפרקליטות, אלה שבבית הזה ואלה שבאולפנים.

מאי גולן: אתם תלמדו אותנו מהי דמוקרטיה?

מאי גולן: מי ילמד אותנו, לפיד?

מאי גולן: ליברמן?

מאי גולן: גנץ?

מאי גולן: אתם תלמדו אותנו על זכויות מפגינים?

מאי גולן: איפה הייתם כשבגיל 25 אני יצאתי לרחובות והפגנתי עם נשים בגיל הסבתות שלכם והסבים שלכם מול כובשים, אנסים וגנבים?

מאי גולן: איפה הייתם?

מאי גולן: אתם לא תלמדו אותנו.

מאי גולן: על זה, אגב, לא נראה דגלים שחורים, לא נראה שלטים של קץ הדמוקרטיה.

מאי גולן: ממש לא.

מאי גולן: גם לא נשמע ברדיו את מזהה התהליכים שיסביר לנו על זכות ההפגנה.

מאי גולן: אתם אלה שתלמדו אותנו מהו חופש הביטוי?

מאי גולן: יש לי דבר אחר להגיד: פרשת משפטים, בושה.

מאי גולן: במדינת היהודים הדמוקרטית עוצרים אישה לעיני ילדיה הקטנים, אישה שומרת שבת, על שהעזה לפנות להוד רוממותו האדון מנדלבליט.

מאי גולן: אתם תקראו לנו ארדואן?

מאי גולן: אתם?

מאי גולן: בכל כלי התקשורת רק עיתונאית אחת, צדיקה אחת בסדום, מעלה את זה לדיון ציבורי.

מאי גולן: איפה כל הגליקמנים, הרביב דרוקרים והברוך קראים למיניהם?

מאי גולן: איפה האברמוביצ'ים?

מאי גולן: אני שואלת; אני יודעת שלא תהיה לזה תשובה רצינית.

מאי גולן: אבל אדוני היושב-ראש, יש כאן מסע תעמולה של כוחות משולהבים: מהים – מספרים לנו על צוללות; מהאוויר – האדון אמיר השכל; מהיבשה – חמישה רמטכ"לים משולהבים בארטילריה עיתונאית.

מאי גולן: אבל אדוני היושב-ראש, מולם עומד אחד שמביס אותם שוק על ירך כל מערכת בחירות שוב ושוב, עומד כצוק איתן מול כל אלה.

מאי גולן: הם לא רגילים לזה, אדוני היושב-ראש.

מאי גולן: הם לא האמינו שהמחנה הלאומי יחזיק ככה מעמד – לא הגוש ולא העומד בראשו.

מאי גולן: הם לא מכירים אותנו: אנחנו לא מוותרים, לא בקלות.

מאי גולן: הם, שהפחידו אותנו בבידוד עולמי, חרם כלכלי, מלחמות, סוף המדינה היהודית, הסבירו לנו על הנזקים של נתניהו מול נשיא מכהן בבית הלבן, על זה שלנתניהו אין חזון, אין כוונות לשלום – אותו שלום שנהפך להיות מילה גסה היום מפי השמאל – מה הם לא טפטפו לנו.

מאי גולן: כל זה התפוצץ להם בפרצוף.

מאי גולן: כל מה שאמרו – הכול יצא הפוך, ברוך השם.

מאי גולן: אזרחי ישראל כל מערכת בחירות מוכיחים את זה מחדש.

מאי גולן: את הניתוק הזה ואת הדורסנות המשפטית הזאת חייבים לעצור בבחירות הקרובות.

מאי גולן: רק ממשלת 61 אצבעות, אדוני היושב-ראש, של המחנה הלאומי – רק היא תביא אותנו לניצחון אמיתי.

מאי גולן: תודה רבה.

יריב לוין: תודה רבה.

יריב לוין: חבר הכנסת ניסים ואטורי, בבקשה.

ניסים ואטורי: אדוני היושב-ראש, כנסת נכבדה, האמת היא שגם בנאום הבכורה לא ידעתי לאיפה לדבר.

ניסים ואטורי: אני רואה פה – המליאה די ריקה, אבל טוב שיש מישהו ששומע אותי, אולי.

מאי גולן: מה שהיושב-ראש אומר לך – – –

ניסים ואטורי: זה הכי טוב.

ניסים ואטורי: יצא לי תמיד שיריב פה, זה טוב.

ניסים ואטורי: טוב, אני לא אוהב לעשות דברים במחשכים, אז דניאל, שמנסה כרגע בלשכה שלי, להקליט את הנאום הזה – אבקש ממנו שיתקשר תוך כדי לוואלה, לעורך, ויסדר לי כתבה אוהדת.

ניסים ואטורי: הינה, אמרתי את זה.

ניסים ואטורי: אני חושב שכולכם עושים את זה, לא?

ניסים ואטורי: ראש הממשלה קיבל תיק על כזה דבר.

ניסים ואטורי: אתמול שמענו שזה מתחיל להתמוסס – הפרקליטות חוזרת בה מעט מן הדברים.

ניסים ואטורי: זה מראה על חוסר ביטחון בדברים שהגישו מראש, ואני חושב שראוי שמן הצדק יסירו את התיק לגמרי.

ניסים ואטורי: בשנייה הזאת שאני מדבר גם הוקמה עוד מפלגה, מפלגת אנטי-ביבי.

ניסים ואטורי: תתרגלו, זה יקרה עוד הרבה.

ניסים ואטורי: כל שנייה קמה מפלגה.

ניסים ואטורי: זה ממש כמו שנולדים תינוקות בסין.

ניסים ואטורי: בקשר לעניין, לגופו של העניין שאנו מדברים בו כרגע, נושא הקורונה, ומנסים להתנהל בימים האחרונים – הכול הפך להיות פוליטי.

ניסים ואטורי: מה שאנחנו רואים פה זה התנהלות פוליטית של כחול לבן.

ניסים ואטורי: אין להם אלוהים, סליחה על הביטוי.

ניסים ואטורי: אין להם אלוהים.

ניסים ואטורי: מצידם, שימותו אנשים.

ניסים ואטורי: דם אזרחי ישראל בידיים שלכם, גנץ וחבריו מכחול לבן.

ניסים ואטורי: צריך לעשות סגר – כן, אין ברירה – לפחות עשרה ימים, כמו שביקש ראש הממשלה, וכל המשחקים הפוליטיים האלה גורמים לאנשים למות.

ניסים ואטורי: אנשים מתים מקורונה.

ניסים ואטורי: עד שהחיסונים יגיעו למיצוי, עד שאנשים יקבלו את המנה השנייה, בינתיים אנשים מתים.

ניסים ואטורי: האמת היא שבתחושות שלי, אני מאמין שהרבה מאזרחי ישראל חושבים כמוני.

ניסים ואטורי: יש כאן איזה משחק פוליטי על גבם של אזרחי ישראל.

ניסים ואטורי: אנשים בשמאל – כל המפלגות שקמו, גם זאת שקמה עכשיו בטוח – הם ממש חוששים שנתניהו ינצח את הקורונה.

ניסים ואטורי: נתניהו, כן.

ניסים ואטורי: כי בעצם כל ההכשלה של נתניהו היא שאתם תכשילו את המלחמה בקורונה – אז מבחינתכם נתניהו נכשל.

ניסים ואטורי: נתניהו ייכשל כאשר ימותו יותר אזרחים.

ניסים ואטורי: אני מקווה שאתם לא חושבים או רוצים שאזרחים ימותו.

ניסים ואטורי: לכן, תנו לנו לעבוד, תנו לנתניהו לעבוד ולנצח את הקורונה.

ניסים ואטורי: תפסיקו להפריע.

ניסים ואטורי: מה שאתם עושים זה אסון למדינת ישראל.

ניסים ואטורי: הקטסטרופה הפוליטית שעשיתם כאן בכנסת, שהקמתם אופוזיציה בתוך הממשלה – זה קורה גם עכשיו, גם במלחמה בקורונה.

ניסים ואטורי: אזרחי ישראל סובלים כל יום.

ניסים ואטורי: בתי הספר כרגע פתוחים, הילדים שלי יושבים בבית, ואני רואה כיתות שלמות מסתגרות – הסגרים משותפים כבר זה נהיה.

ניסים ואטורי: כולם בהסגר, בבידוד, בגלל שיש הדבקות בכיתות.

ניסים ואטורי: אי-אפשר להשאיר את המדינה פתוחה ולנצח את הקורונה.

ניסים ואטורי: תפסיקו להפריע לנתניהו לנצח במלחמה הזאת.

ניסים ואטורי: אנחנו ננצח את הקורונה, ובעזרת השם גם ננצח בבחירות הקרובות.

ניסים ואטורי: תודה רבה.

יריב לוין: תודה רבה לחבר הכנסת ואטורי.

יריב לוין: חבר הכנסת יבגני סובה, בבקשה.

יבגני סובה: אדוני היושב-ראש, חבריי חברי הכנסת – אדוני היושב-ראש, אתה ותיק במשא ומתן קואליציוני, אתה יודע מה זה לנהל קואליציה.

יבגני סובה: אני רוצה לשאול אותך וגם את חבריי: למה הלכנו לבחירות?

יבגני סובה: למה?

יבגני סובה: תסביר לי, מה הסיבה?

יבגני סובה: הליכוד עושה קמפיין משני נושאים: ההסכם עם מדינות ערב, מדינות המפרץ, ונושא החיסון.

יבגני סובה: ראש הממשלה אומר: אני הבאתי את החיסון.

יבגני סובה: עכשיו אני שואל שאלה: מה הפריע לעשות את זה לפני שהתפרקה הממשלה?

יבגני סובה: מישהו היה נגד הבאת החיסונים?

יבגני סובה: מישהו היה נגד הסכמי השלום?

יבגני סובה: בדרך כלל מי שיושב בבית הזה הרבה שנים יודע שהממשלות מתפרקות על ויכוחים אידיאולוגיים.

יבגני סובה: אם זה למשל הנושא של גירוש יהודים מגוש קטיף – אנשים שילמו בקריירות הפוליטיות שלהם על זה שהם התנגדו, ויש כאלה שפוטרו מהממשלה, ויש כאלה שאחר כך יצאו ממפלגות, באו למפלגות שתמכו בהמשך הגירוש.

יבגני סובה: יש ויכוח אידיאולוגי שגורם לקרע בממשלה – אז הולכים לבחירות.

יבגני סובה: יש גם ויכוח אידיאולוגי בעניין התקציב: האם לפתוח את הכלכלה, לתת כלכלה חופשית, או להמשיך בקו של כלכלה סוציאליסטית.

יבגני סובה: אני עד עכשיו – אנחנו כבר כמעט, כמה?

יבגני סובה: אנחנו שלושה שבועות, שבועיים וחצי מאז פיזור הכנסת – אני לא הצלחתי להבין מה הייתה סיבה להליכה לבחירות.

יבגני סובה: כי כפי שאני מבין וכפי שאני רואה בקמפיין של הליכוד, אלה שני נושאים שלא קשורים בכלל לוויכוחים האידיאולוגיים בתוך הממשלה.

יבגני סובה: ראש הממשלה מציג את הנושא של החיסון ואת הנושא של הסכם השלום כאילו משהו הפריע לו לעשות את זה, ובסתר משאיר את זה – – –

ניסים ואטורי: למה נתניהו – – –

יבגני סובה: אני לא הפרעתי לך.

יבגני סובה: אני מבקש לא להפריע.

ניסים ואטורי: אבל אתה מדבר לא נכון.

ניסים ואטורי: זה לא אמיתי, מה שאתה אומר.

יבגני סובה: אתה יכול לשאול, לא על חשבוני, לא על חשבוני.

יבגני סובה: תשאל, אבל אם היושב-ראש יוסיף לי כמה שניות.

יבגני סובה: אבל מה שאני רוצה להגיד – שהנושא של המשפט שלו והנושא של החוק הצרפתי והפיכת ישראל למונרכיה זה הנושא של הבחירות.

יבגני סובה: עכשיו, אם אזרחי ישראל יחליטו לתת את החסינות המוחלטת לראש הממשלה, יכול להיות שאזרחי ישראל יבחרו – הוא לא יקבל 61 – יגידו: אנחנו רוצים שראש הממשלה לא יעמוד למשפט, ואנחנו ניתן לו את ה-61.

יבגני סובה: יכול להיות.

יבגני סובה: אבל שלוש מערכות בחירות נתניהו לא הצליח לקבל 61, אז מאיפה אתם בליכוד, הח"כים החדשים, לוקחים את הנושא הזה כאילו זה מה שיציל?

יבגני סובה: אבל אדוני היושב-ראש, אני דווקא רציתי להתייחס לנושא אחר היום.

יבגני סובה: תרשה לי, תוסיף לי בבקשה עוד חצי דקה.

יריב לוין: קיבלת.

יבגני סובה: היום היה דיון חשוב מאוד בוועדת החוקה בהשתתפות שר הבריאות חבר הכנסת יולי אדלשטיין וגם פרויקטור הקורונה פרופ' נחמן אש.

יבגני סובה: דיברו על הנושא של מתן דרכון ירוק למי שהולך ומתחסן, ולמעשה דיברו על כל הנושא של – מהר מאוד זה גלש לנושא של החיסון, כי אין מה לעשות, אנחנו חיים בעידן הזה.

יבגני סובה: ופה אני רוצה להבהיר נקודה: אני בעד החיסון, אני לא מתנגד לחיסון.

יבגני סובה: אני חושב שכל בן אדם שאין לו מניעה בריאותית צריך להתחסן, זה הכול, כך שלא ישתמע לשתי פנים.

יבגני סובה: אבל כשאני מדבר על החיסון, אני רוצה שיהיה חיסון גם לכלכלת ישראל, כי הממשלה הזאת וראש הממשלה, שמתגאה שהוא באופן אישי הביא את החיסון – ואגב, הוא לא מגלה כמה חיסונים יש; תכף אני אתייחס גם למתמטיקה של החיסון – אני לא רואה שהממשלה הזאת מצאה חיסון לכלכלה.

יבגני סובה: כי אם אין לך כלכלה חזקה, אין שום טעם בחיסון.

יבגני סובה: כי לשאלה הפשוטה ששאלנו היום את הפרויקטור פרופ' נחמן אש: האם החיסון הזה מונע הדבקה?

יבגני סובה: התשובה היא לא.

יבגני סובה: האם החיסון הזה יעיל לטווח ארוך?

יבגני סובה: התשובה היא לא, כי אין תשובה.

יבגני סובה: אז ההיסטריה הזאת סביב החיסון חודש-חודשיים לפני הבחירות, בלי שנותנים תקווה לכלכלה להיפתח, זו פוליטיזציה של החיסון, ואני לא מפחד להגיד את המשפט הזה.

יבגני סובה: כשלוקחים נושא כל כך חשוב לעם ישראל כמו חיסון – אני אומר:

יבגני סובה: תעזבו את הפוליטיזציה של החיסון – – –

ניסים ואטורי: אתם התחלתם את הפוליטיזציה כשאמרתם שנתניהו משתמש בזה.

יבגני סובה: שום פוליטיזציה לא עשינו לחיסון.

ניסים ואטורי: פתאום זה הצליח, אז יש לכם בעיה עם זה.

יבגני סובה: אני אומר לך, אני מציע וקורא לראש הממשלה לא להשתמש בנושא של החיסון – –

ניסים ואטורי: זה לא נכון.

ניסים ואטורי: אתם השתמשתם בזה ואמרתם שהוא משקר.

יבגני סובה: – – בקמפיין הבחירות, וגם להגיד את האמת לציבור.

ניסים ואטורי: נתניהו הביא את החיסון למרות שלא האמנתם.

יבגני סובה: ועכשיו, אדוני היושב-ראש, אני אתן לך מתמטיקה פשוטה: בימים הראשונים דיברו על כך שישראל קיבלה קרוב ל-5-4 מיליון חיסונים; זה פחות או יותר הנתון.

יבגני סובה: אני לא יודע, אני לא קיבלתי שום טלפון משום צנזורה שאמרה לי שאסור להגיד כמה חיסונים.

ניסים ואטורי: – – – אמר שיש – – – חיסונים, זה לא נכון.

יבגני סובה: תן לי שנייה להגיד ואז תבין למה אני חותר.

יבגני סובה: כשאני מדבר על המתמטיקה של החיסון, אז אני אומר שהיום על כל חיסון שאתה עושה, חיסון נוסף אתה צריך להשאיר בצד לחיסון השני.

יבגני סובה: ככה זה עובד.

יבגני סובה: כשאנחנו מגיעים למצב של מיליון ו-700,000, מיליון ו-800,000 מחוסנים תוך זמן קצר – זהו, זה מה שיש לנו.

יבגני סובה: אין לנו כרגע חיסונים נוספים.

יבגני סובה: אם אנחנו כרגע מוכנים לקחת את הסיכון הזה ולחסן אנשים בלי שיש לנו מנה – על פי מה שאמר שר הבריאות אדלשטיין, הוא לא מוכן לזה.

יבגני סובה: הוא מוכן שהחיסון יינתן אך ורק בתנאי שיש מנה נוספת לאותו בן אדם שמקבל חיסון.

יבגני סובה: עכשיו, אנחנו חברי כנסת, אנחנו לא עיתונאים ולא אנשים שעומדים ברחוב.

יבגני סובה: מותר לחברי כנסת וגם לבית הזה לקבל את המידע על אודות החיסונים.

יבגני סובה: כי אם משרד הבריאות מסתיר את המידע ולא מעדכן את הבית הזה, אז אוי ואבוי לכנסת, כי תפקידה של הכנסת הוא לפקח על הרשות המבצעת.

יבגני סובה: לשאלה פשוטה – ואמרתי לשר הבריאות וגם לפרויקטור וגם ליושב-ראש ועדת החוקה: אם אתה מפחד לגלות את האמת, אז בוא, תסגור את השידור, תשאיר רק את חבר הכנסת ותגלה כמה חיסונים יש היום, נכון ל-4 בינואר 2021, בשביל שאזרחי ישראל ידעו את המצב האמיתי.

יבגני סובה: ולא לעשות בזה שימוש – לתדרך בסתר עיתונאים שכאילו אנחנו צריכים להאט את קצב החיסונים בשביל שעוד שבועיים נקבל מידע מהשיחות הליליות עם מנכ"ל פייזר: פתאום הצלנו את מדינת ישראל.

יבגני סובה: אני אומר לכם, חבריי חברי הכנסת, ברגע שאתם תפסיקו לעשות פוליטיזציה מהחיסון, הציבור גם יאמין לכם, לממשלה, יאמין לזה שהחיסון יציל את כלכלת ישראל.

ניסים ואטורי: די להמציא סיפורים.

ניסים ואטורי: זה סתם סיפורים, זה לא נכון מה שאתה אומר.

ניסים ואטורי: אתה סתם מתסיס.

יבגני סובה: אין שום טעם לעשות את החיסון בלי לתת תקווה לכלכלת ישראל.

יריב לוין: חבר הכנסת סובה, משפט אחרון.

יבגני סובה: זו מתמטיקה של החיסון.

יבגני סובה: שוב, אני חוזר ואומר, אדוני היושב-ראש:

יבגני סובה: אני בעד החיסון, ואני גם בעד חיסון לכלכלת ישראל.

יבגני סובה: תודה רבה.

יריב לוין: תודה.

יריב לוין: חבר הכנסת אוריאל בוסו – אחרון הדוברים.

יריב לוין: אחר כך נעבור להצבעה, אבל אני אאפשר למי שמקומו ביציע להצביע מכאן, אז אין חובה לעלות למעלה.

יריב לוין: חבר הכנסת בוסו, בבקשה.

שלמה קרעי: – – – תחליף דיסקט – – – לא יעזור לך.

יבגני סובה: אתה תחליף דיסקט.

שלמה קרעי: – – –

יבגני סובה: אתה תחליף דיסקט.

ניסים ואטורי: די להמציא סיפורים.

ניסים ואטורי: די.

ניסים ואטורי: אמרתם שביבי לא יביא חיסונים – פתאום יש מיליוני חיסונים, אז גם על זה יש סיפורים?

ניסים ואטורי: באמת.

יבגני סובה: אתה לא שמעת מה אמרתי.

ניסים ואטורי: אני שמעתי טוב.

ניסים ואטורי: את החלק האמיתי – – –

אוריאל בוסו: בואו נדבר על משהו קצת יותר מאחד.

אוריאל בוסו: אדוני היושב-ראש, חבריי חברי הכנסת, היום, כ' בטבת, חל יום הילולתו, אזכרה של ראש משפחתי, מרן רבי יעקב אבוחצירא, שקבור בדמנהור שבמצרים, וגם יום הילולת הרמב"ם רבי משה בן מימון.

אוריאל בוסו: למעשה, עד נפילתו של מובארכ מהשלטון, אני כל שנה, עם רבים מבני המשפחה, זכיתי לעלות לקברו בדמנהור שבמצרים.

אוריאל בוסו: בכל זאת, מדובר בגדול מאוד בעם ישראל.

אוריאל בוסו: מאז הסכמי השלום שהיו פה בין ישראל למצרים עם הנשיא סאדאת, נקרא אז, בממשלתו של מנחם בגין, מי שהיה שר בממשלות ישראל, דוד שלי, השר לשעבר אהרן אבוחצירא, וביחד, רבים מבני המשפחה בפעם הראשונה הגיעו לקברו, והנשיא סאדאת נתן למשפחה שם כבוד גדול בתקופה ההיא ונתן להם לעלות.

אוריאל בוסו: מאז הוסדרה העלייה, וייזכר לטוב הנשיא מובארכ, שנתן כבוד גדול למשפחה – כל שנה נחתנו בערך 500 אנשים מהמשפחה, והיו סוגרים בקהיר את שדה התעופה, עם ליווי משטרתי צמוד ארבע שעות נסיעה לדמנהור.

אוריאל בוסו: גם זכה המרן רבנו עובדיה יוסף, זיכרונו לברכה, עם ייבדל לחיים ארוכים השר דרעי, שהגיעו לנשיא מובארכ ונפגשו איתו והגיעו לקברו במצרים של רבי יעקב אבוחצירא.

אוריאל בוסו: אגב, הנשיא מובארכ כיבד מאוד את הרב עובדיה בבקשה שלו לשנות כביש שלם, כביש גישה, שלא יעלה על קברי יהודים באלכסנדריה, וכך הוא ביצע מייד.

אוריאל בוסו: בימים הללו, כשאני שומע במסגרת הסכמי השלום שמתוכננת פגישה כלשהי של ראש ממשלת ישראל עם נשיא מצרים, אני מבקש ודורש מראש הממשלה – ואני יודע שגם בתקופה האחרונה השר אריה דרעי, ביחד עם שר החוץ; אני גם דיברתי עם שגרירת ישראל במצרים לאחר ההחלטה של בית המשפט, שנאסר על בני המשפחה ועל כולם להיכנס לקברו של רבי יעקב אבוחצירא.

אוריאל בוסו: מדובר בסמל, סמל קדוש, ואין ספק שביום הזה דווקא חשוב להעלות על נס ולזכור את זה ולבקש שכל אחד ואחד ידרוש את זה שנוכל לעלות לקברו.

אוריאל בוסו: אדוני היושב-ראש, עוד נקודה אחת שאני אשמח להעלות: היום כבר 17 יום חלפו מאז מעצר השווא של הרב יוסף פליישמן.

אוריאל בוסו: מייד גם מפקד מחוז ירושלים וגם השר לביטחון פנים הודיעו שמינו קצין בודק שייתן תשובות בתוך יומיים-שלושה – 17 יום חלפו, ומילה לא שמענו.

אוריאל בוסו: אני שמעתי, הגיעה לאוזניי שמועה שזה עבר למח"ש.

אוריאל בוסו: זה סוג של תרגיל, שהמשטרה אומרת: אנחנו כבר לא בודקים, זה במח"ש.

אוריאל בוסו: אבל מינו קצין בודק עוד לפני שזה עבר למח"ש.

אוריאל בוסו: אם אנחנו רוצים לבנות אמון עם המשטרה, בשביל שעכשיו אני אלך למפגינים – עיניהם נשואות אלינו.

אוריאל בוסו: אומרים לך: אתה שואל שאלות ולא מקבל תשובות.

אוריאל בוסו: איך אתה רוצה שאנחנו ברחוב נשמע להם ובהפגנות נקשיב להם?

אוריאל בוסו: אני מבקש ממפקד מחוז ירושלים, מהשר לביטחון פנים: תנו תשובות זריזות ומיידיות, מה עלה בגורלם של אותם שוטרים שעצרו את יוסף פליישמן במעצר שווא, שההיעלמות שלו כמעט הייתה יכולה להיגמר בטרגדיה.

אוריאל בוסו: תודה רבה.

יריב לוין: תודה רבה לחבר הכנסת אוריאל בוסו.

יריב לוין: חברות וחברי הכנסת, נא לשבת על מנת שאנחנו נוכל לעבור להצבעה.

יריב לוין: חבר הכנסת גינזבורג, השר גלנט, אם אתם רוצים להשתתף בהצבעה, נא לשבת.

יריב לוין: אם כן, אנחנו עוברים להצבעה על הצעת חוק הארכת תקופות (הוראת שעה – נגיף הקורונה החדש) (אישורים רגולטוריים) (תיקון), התשפ"א–2020, בקריאה ראשונה.

יריב לוין: הצבעה.

יריב לוין: הצבעה מס' 1 בעד ההצעה להעביר את הצעת החוק לוועדה – 12 נגד – אין נמנעים – אין ההצעה להעביר את הצעת חוק חוק הארכת תקופות (הוראת שעה – נגיף הקורונה החדש) (אישורים רגולטוריים) (תיקון), התשפ"א–2020, לוועדת החוקה, חוק ומשפט נתקבלה.

יריב לוין: אני אוסיף את קולותיהם של מי שמקומם ביציע.

יריב לוין: אני מוסיף את חברי הכנסת בוסו, קרעי, ברק, אבוטבול, גלנט, פלוסקוב – בעד; ואטורי – להוסיף בעד.

יריב לוין: זאת אומרת, יש לנו עוד שבעה קולות, אם אינני טועה – הווי אומר 12 בעד, אין מתנגדים, אין נמנעים.

יריב לוין: אני קובע שהצעת חוק הארכת תקופות (הוראת שעה – נגיף הקורונה החדש) (אישורים רגולטוריים) (תיקון), התשפ"א–2020, התקבלה בקריאה הראשונה, ותועבר – לאיזו ועדה אתם רוצים להעביר, לוועדת הקורונה או לוועדה אחרת?

טלי פלוסקוב: לוועדת החוקה.

יריב לוין: לוועדת החוקה?

טלי פלוסקוב: כן, כן, לוועדת החוקה.

יריב לוין: חבר הכנסת גינזבורג, מוסכם שזה ילך לוועדת החוקה?

איתן גינזבורג: – – –

יריב לוין: היא תעבור לוועדת החוקה, חוק ומשפט לשם הכנתה לקריאה השנייה והשלישית.

יריב לוין: אם כן, אנחנו עוברים מכאן להודעה למזכירת הכנסת, בבקשה, ואז נעבור להצעת החוק הבאה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת – לקריאה שנייה ולקריאה שלישית: הצעת חוק הביטוח הלאומי (תיקון פעם 222), התשפ"א–2021, שהחזירה ועדת העבודה, הרווחה והבריאות.

ירדנה מלר-הורוביץ: כמו כן הונחו על שולחן הכנסת מסקנות ועדת הכספים בעקבות דיון מהיר בהצעתם של חברי הכנסת אוסאמה סעדי, מיקי לוי, חוות אתי עטייה ואלכס קושניר בנושא:

ירדנה מלר-הורוביץ: סכנת סגירה ממשית של בתי אבות המתמודדים עם מחסור בתקציב ובכוח אדם; בעקבות דיון מהיר בהצעתם של חברי הכנסת קרן ברק, מאיר כהן, אלכס קושניר, אופיר סופר ויעקב אשר בנושא: הפסקת אפליית תושבי אשקלון, העיר המופגזת והמאוימת בישראל; בעקבות דיון מהיר בהצעתן של חברות הכנסת תמר זנדברג, מרב מיכאלי ומיקי חיימוביץ' בנושא: בניגוד ליעדים שקבעה, משקיעה הממשלה מיליארדי שקלים בהקמת תשתיות דלקים מזהמים בכל הארץ על חשבון השקעה באנרגיות מתחדשות.

יריב לוין: תודה רבה.

יריב לוין: [רשומות (הצעות חוק, חוב' מ/1384).

יריב לוין: ]

יריב לוין: אם כן, אנחנו עוברים להצעת חוק המידע הפלילי ותקנת השבים (תיקון והוראת שעה), התשפ"א–2020, לקריאה הראשונה.

יריב לוין: ההצעה קיבלה פטור מחובת הנחה.

יריב לוין: יציג את הצעת החוק סגן השר לביטחון הפנים גדי דסטה יברקן, בבקשה.

דסטה גדי יברקן: אדוני יושב-ראש הכנסת, חבריי חברי הכנסת, כנסת נכבדה, מונחת בפניכם הצעת חוק ממשלתית מטעם השר לביטחון הפנים ושר המשפטים, הצעת חוק המידע הפלילי ותקנת השבים (תיקון והוראת שעה), התשפ"א–2020, אשר מבקשת לדחות את כניסתו לתוקף של חוק המידע הפלילי ותקנת השבים, שהתפרסם ב-16 בינואר 2019.

דסטה גדי יברקן: חוק המידע הפלילי הוא חוק חדש שאמור להחליף את חוק המרשם הפלילי ותקנת השבים משנת 1981 ולהגדיר מחדש את נקודת האיזון בין הצורך לקיים מאגר מידע פלילי לבין הצורך לאפשר לבעלי רישום פלילי לשוב למוטב ולהשתלב מחדש בחברה.

דסטה גדי יברקן: בחוק החדש עוגנו שינויים מרחיקי לכת, ובין השאר קוצרו תקופות ההתיישנות והמחיקה.

דסטה גדי יברקן: השינויים המשמעותיים מצריכים בין היתר התקנת סטים של תקנות חובה, פיתוח מערכת ממוחשבת חדשה והתממשקות של כל הגופים שמנהלים הליכים פליליים במדינת ישראל למערכת.

דסטה גדי יברקן: למרבה הצער, ההיערכות של כלל הגופים לכניסת החוק לתוקף במועדו לא הושלמה, בין היתר בשל מגפת הקורונה, וכן בשל סוגיה טכנולוגית מורכבת ביותר שלא נצפתה מראש.

דסטה גדי יברקן: לפיכך, הצעת החוק מבקשת לדחות את כניסת החוק לתוקף בשנה וחצי, ובמהלכן ניתן יהיה להשלים את כל ההכנות שנדרשות ליישום החוק.

דסטה גדי יברקן: בצד זאת מוצע שהוראות חוק מהותיות, שיש בהן בשורה לציבור או שיישומן אינו תלוי בהתאמות של המערכת הממוחשבת או בהתקנת תקנות, ייכנסו לתוקף במועד המתוכנן, כבר ב-16 בינואר 2021, כתיקון זמני לחוק הישן, עד לכניסתו של החוק החדש לתוקף בעוד 18 חודשים.

דסטה גדי יברקן: ההוראות שייכנסו לתוקף נוגעות למניעת זליגת מידע לגורמים שאינם זכאים לקבלו ולהבניית שיקול הדעת בבחינת עברו הפלילי של אדם, והן יאפשרו לבעלי רישומים פליליים ומשטרתיים ליהנות מהיתרונות הקבועים בחוק שאין מניעה ליישמם כבר בשלב זה, ובכך להקל על השתלבותם בשוק התעסוקה.

דסטה גדי יברקן: כמו כן, הדבר יאפשר להתחיל בהפעלת בקרה על השימוש במידע הפלילי.

דסטה גדי יברקן: חשוב להבין שאין כרגע כל אפשרות טכנית ליישום החוק במועד שתוכנן מראש, שכמובן לא הובאה בו בחשבון מגפת הקורונה שהתרגשה עלינו והסוגיה הטכנולוגית המורכבת שלא נצפתה מראש ושקשורה בחישוב של תקופות ההתיישנות והמחיקה החדשות.

דסטה גדי יברקן: אם כניסתו לתוקף של החוק לא תידחה כפי שמוצע בהצעת החוק, משמעות הדבר תהיה שהחוק ייכנס לתוקף ב-16 בינואר בלי שמוסדות המדינה יוכלו לפעול בהתאם להוראותיו, על כל המשתמע מכך.

דסטה גדי יברקן: מדי יום מוגשות למערכת המידע הפלילי כ-550,000 שאילתות על ידי עשרות גופים ציבוריים שזכאים לקבל מידע מן המרשם הפלילי לצורך קבלת החלטות בהתאם לסמכויותיהם.

דסטה גדי יברקן: השאילתות הללו מתבקשות במאות תחומי פעילות של הממשלה, החל בביטחון, עבור בשלום הציבור וביטחונו – דוגמת שאילתה במסגרת הליכים פליליים – וכלה בפעילויות אזרחיות.

דסטה גדי יברקן: אם השאילתות יניבו מידע שגוי שאינו תואם את תקופות ההתיישנות והמחיקה, הרי שהדבר יפגע ביכולתם של הגופים השונים שזכאים לקבל מידע פלילי לקבל החלטה כדין.

דסטה גדי יברקן: ברור שלא ניתן לעצור את השאילתות הללו, והדבר כשלעצמו עלול להוות פגיעה בשלום הציבור ואף בביטחון המדינה.

דסטה גדי יברקן: על כן, ואף שאיננו שבעי רצון מהדחייה, בלשון המעטה, אין אפשרות מעשית שלא לדחות את כניסתו של החוק לתוקף באופן שלא יגרום נזק למדינת ישראל ולאזרחים רבים.

דסטה גדי יברקן: לאור האמור, אבקש מחברי הכנסת לתמוך בהצעת החוק המונחת בפניכם ולהניחה על שולחנה של ועדת חוקה, חוק ומשפט של הכנסת לצורך הכנת ההצעה לקריאה שנייה ושלישית.

דסטה גדי יברקן: אדוני היושב-ראש, החוק הזה הוא חשוב מאין כדוגמתו לאזרח.

דסטה גדי יברקן: אנחנו במשרד לביטחון הפנים, במיזם שאני מוביל אותו – ואפילו התחלנו עבודה במקביל למחיקת רישום פלילי לצעירים שנפתחו להם תיקים במשטרה, שחלקם לא הבשילו לכתבי אישום, וגם כאלה שעומדים – אנחנו הולכים להביא בשורה טובה לעשרות אלפי אזרחים כבר בקרוב.

דסטה גדי יברקן: אנחנו חיכינו שהמפכ"ל החדש ייכנס, ויכול להיות שאנחנו לא נצטרך לעשות שינוי חקיקה ראשית ומשנית, אלא בתוקף החלטתו וסמכותו של המפכ"ל.

דסטה גדי יברקן: אני חושב שהנושא הזה הוא חשוב, משום שהרבה אזרחים שביצעו עבירה כזאת או אחרת שלא הצריכה להעמיד אותם לדין – זה מעכב את התפתחותם והשתלבותם בחברה הישראלית.

דסטה גדי יברקן: על כן, כולנו צריכים – אני מבקש מהכנסת להצביע בעד דחיית החוק, למרות שאנחנו לא שבעי רצון, כפי שציינתי, אדוני היושב-ראש, אבל אנחנו נעשה את המקסימום בעניין הזה.

דסטה גדי יברקן: הייתי רוצה להתייחס, אדוני היושב-ראש, ברשותך – אתה יודע, אנחנו יוצאים למערכת בחירות רביעית מיותרת, לצערנו הרב, אבל אני חושב שכשאנחנו רואים מה קורה בתקופה של משבר בריאותי, כלכלי, ואנחנו רואים תקשורת מנותקת שחיה בגלקסיה אחרת, כאילו אנחנו לא יודעים ולא רואים מה קורה כאן – הרי אדוני היושב-ראש, דמיין בנפשך שהחזאי הראשי של ערוץ 12 או 13 או כאן 11 מגיע בערב, נותן תחזית מזג אוויר ואומר: מחר ירד גשם; מחר יוצאים – שמש.

דסטה גדי יברקן: יחזור באותו ערב, יגיד יום למוחרת: מחר שמש; פתאום – גשם.

דסטה גדי יברקן: הרי מייד מנכ"ל הערוץ היה מפטר אותו.

דסטה גדי יברקן: יושבים באולפני הטלוויזיה פרשני טלוויזיה שמנסים לחזות את התוצאה הפוליטית, אבל מהנדסים תוצאה פוליטית שהם היו רוצים שתקרה, ובינתיים פשוט מרסקים את השיח האינטלקטואלי, הפוליטי, שראוי שיהיה, ופוגעים באמת בחדשות האמיתיות שהציבור רוצה לראות, ובזמן הזה נלחמים בראש ממשלה, שמוביל עכשיו את החיסונים כמספר אחת בעולם – עדיין נזכרו שמנחם – לא מנחם בגין, הלוואי מנחם בגין – שבן-גוריון הוא שהקים את התשתיות, ולכן הקרדיט לבן-גוריון ולא לנתניהו.

דסטה גדי יברקן: מה עוד הם צריכים לבקר?

דסטה גדי יברקן: יש פה תמונת מצב שכולנו מחויבים להשתתף בה ולהגיד לאזרחי מדינת ישראל: כולנו חיילים במאבק הזה, ויש מנהיג שמוביל, ואנחנו אחריו.

דסטה גדי יברקן: תודה רבה.

יריב לוין: תודה.

יריב לוין: אדוני סגן השר, ברשותך, אני בכל זאת אחזור לנושא של הצעת החוק, שכפי שציינת, היא מאוד מאוד חשובה.

יריב לוין: אני חושב שמה שאתם עושים הוא מהלך שאני מאוד שמח לשמוע עליו.

יריב לוין: זה נושא שאני עסקתי בו שנים ארוכות.

יריב לוין: אבל אני, בכל זאת, שתי הערות הייתי מבקש:

יריב לוין: האחת – אם אני שמעתי נכון, אמרת ש-550,000 בקשות ביום יש למרשם הפלילי.

יריב לוין: זה נשמע לי מספר בלתי סביר על פניו.

יריב לוין: אני חושב שזה שווה בדיקה.

יריב לוין: אם שמעתי נכון, זה נשמע בלתי הגיוני.

דסטה גדי יברקן: אכן, זה מה – נבדוק, נבדוק את זה, כמובן.

דסטה גדי יברקן: יכול להיות שנפל בהקלדה מספר שהטעה אותנו.

יריב לוין: אני יכול לומר שאם זה המצב, הוא מעלה שאלות על ביורוקרטיה אין-סופית.

יריב לוין: זה נשמע בלתי סביר.

יריב לוין: אבל הנקודה היותר-מהותית היא – אני חושב שצריך להצטער צער רב שצריך להגיע להצעת החוק הזאת ושהדברים לא נשלמו.

יריב לוין: אני מודה שההסברים לא ממש משכנעים, אבל אני באמת חושב שהדבר הזה מחייב טיפול עומק.

יריב לוין: צריך לומר שיש כאן אבסורדים לכל רוחב הגזרה, החל מהעובדה – כל סוגיית עילות סגירת התיק.

יריב לוין: אני את הדבר הזה לא מסוגל להבין.

יריב לוין: אני חושב שיש בחברה דמוקרטית שני מצבים: או שאדם הוא אשם, הורשע בדין, ואם הוא לא הורשע בדין, אז בזה נגמר העניין.

יריב לוין: לא יכול להיות שיהיה תלוי ועומד איזה משהו שאומר: תשמע, החלטנו לסגור לך את התיק, אבל בעצם אנחנו משאירים לך איזה מין כתם.

יריב לוין: או שהיו לכם ראיות והיה לכם תיק והלכתם איתו לבית משפט והרשעתם את האיש או שהאיש נקי.

יריב לוין: מצב הביניים הזה הוא בעיניי מצב בלתי מתקבל על הדעת, כל שכן כאשר הוא משאיר את האדם חסר אונים עד לכדי אבסורד שבו אם היו די ראיות להגיש כתב אישום והאדם זוכה, אז מצבו הרבה יותר טוב מאדם שמלכתחילה לא היו ראיות והכתם הזה נשאר לו, כי סגרו לו את התיק כביכול מחוסר ראיות.

יריב לוין: אני חושב שהדבר הזה מחייב טיפול.

יריב לוין: הדבר השני שבוודאי מחייב טיפול הוא הנושא של מחיקת הרישומים הפליליים.

יריב לוין: צריך לומר שההיקף של הרישומים הפליליים הוא עצום.

יריב לוין: רובם המוחלט הוא לאוכלוסיות מוחלשות יותר.

יריב לוין: רובם, כפי שציינת, באמת לאנשים צעירים, שמכל מיני סיבות – אני חושב שחלק מהן שמעתי אותך מפרט באחד הנאומים בנושאים אחרים שדיברת עליהם, ואני מאוד הזדהיתי עם הדברים שאמרת.

יריב לוין: הרבה מאוד פעמים אנחנו מוצאים את עצמנו במצב שמה לעשות, יותר קל לעצור ולהביא לתחנת המשטרה או לקיים את החקירה ולהשאיר את הרישום כאשר מדובר במישהו משכונה מסוימת או מרקע מסוים וכו'.

יריב לוין: הדבר הזה אחר כך גורם למצב שאנשים סוחבים איתם את הכתם הזה לאורך שנים, והוא פוגע ביכולת שלהם להתקדם וביכולת שלהם לקבל עבודה ולהתקדם, בוודאי בכוחות הביטחון וגם במקומות אחרים.

יריב לוין: אני חושב שנדרשת בנושא הזה רפורמה מקיפה.

יריב לוין: בשעתו ניסיתי לקדם הצעת חוק בעניין הזה.

יריב לוין: לצערי, נתקלתי בחומות לא פשוטות, גם במשטרה וגם במשרד המשפטים.

יריב לוין: אני מקווה שאולי היום הרוח היא אחרת.

יריב לוין: אני מחזק אותך ואת השר אוחנה מאוד במאמץ לעשות כאן שינוי.

יריב לוין: אני חושב שהשינוי צריך להיות שינוי עמוק ורחב.

יריב לוין: אני חושב שיש ציבור עצום שמצפה לדבר הזה, ובצדק.

דסטה גדי יברקן: אדוני היושב-ראש, אני בהחלט מסכים איתך בכל מילה בהערותיך.

דסטה גדי יברקן: אחד הנושאים הראשונים שטיפלתי בהם כשנכנסתי למשרד זה הנושא הזה, במקביל לכך שידעתי שהחוק הזה יכול להיכנס, אבל הבאתי בחשבון שאולי יהיו תקלות בדרך.

דסטה גדי יברקן: אנחנו חיים במדינה ביורוקרטית, והינה, זה קרה.

דסטה גדי יברקן: אבל קיימתי פגישות במשרד בהובלתי עם המשטרה ועם הייעוץ המשפטי של המשרד ועם כל המערכת, כדי לבדוק איך אנחנו יכולים למחוק רישום משטרתי – לא רישום פלילי; זה בכלל בסמכות נשיא המדינה, אבל לא יכול להיות מצב שילד בן 15 או 16 ששוחח עם שוטר, החליפו דין ודברים ונפתח לו תיק על הכשלת שוטר בעת מילוי תפקידו – הבחור לא הספיק לחיות וזה מופיע לו והוא לא יכול להתגייס לצה"ל, או סטודנט למשפטים לא יכול עכשיו להשלים את ההתמחות שלו בלשכת עורכי הדין כי מופיע לו תיק שהוא אפילו לא יודע מתי נפתח.

דסטה גדי יברקן: לכן אני חושב שזה דבר מתבקש.

דסטה גדי יברקן: אני בהחלט מסכים, אם הוגש נגדך כתב אישום – הורשעת?

דסטה גדי יברקן: לך לכלא; לא הורשעת?

דסטה גדי יברקן: תמחק אותו.

דסטה גדי יברקן: כל ההגדרה הזאת – אתה יודע, אני מכיר סיטואציה שבה שתי בנות רבו, חברות.

דסטה גדי יברקן: שתיהן רבו, המשטרה הוזמנה; במקרה אחת מהן יוצאת אתיופיה והשנייה לא.

דסטה גדי יברקן: לאחת נסגר התיק מחוסר ראיות ולאחרת נסגר התיק מחוסר אשמה, זאת אומרת, לאחת יהיה תיק ולשנייה לא.

דסטה גדי יברקן: אתה רואה את כל הפרופיילינג שקיים בחברות מוחלשות, קהילות מוחלשות, שנפגעות מכך.

דסטה גדי יברקן: אני בהחלט מסכים.

דסטה גדי יברקן: אנחנו נעמול בעניין הזה כדי שהחוק המרשם הפלילי ייכנס ויעבוד כמה שיותר מהר, ושאזרחים באמת יוכלו לפתוח פרק ב' – בגיל כל כך צעיר, אומנם – בחייהם בחברה.

יריב לוין: תודה רבה לסגן השר גדי דסטה יברקן.

יריב לוין: אני עובר לרשימת הדוברים.

יריב לוין: חבר הכנסת מתן כהנא – איננו.

יריב לוין: חבר הכנסת שלמה קרעי, בבקשה.

שלמה קרעי: אדוני היושב-ראש, כנסת נכבדה, יש פתגם בערבית – חברי הרשימה המשותפת לא איתנו, אבל זה לא מכוון דווקא אליהם – הפתגם אומר כך: (אומר בערבית ומתרגם:) כלומר, הגמל נושא על גבו את המשא, והקרצייה שיושבת לו על הגב נאנחת מכובד המשא.

שלמה קרעי: הפתגם הזה הוא אספקלריה מאירה של הפוליטיקה הישראלית.

שלמה קרעי: ראש הממשלה בנימין נתניהו מגיע להישגים כבירים בכל תחומי העשייה הציבורית, עושה לילות כימים למען מדינת ישראל, החל מהסכמי שלום כבירים שמשנים את פני המזרח התיכון והופכים את ישראל למעצמת-על באזור וכלה בהתמודדות הבלתי-מתפשרת עם משבר הקורונה וההישג של מיליוני חיסונים ומתחסנים שיוציאו את מדינת ישראל ראשונה מתוך המשבר, ועוד ועוד.

שלמה קרעי: ומה יש לחמוצים לומר?

שלמה קרעי: יאיר גולן: מבצע החיסונים הוא הישג אדיר של השמאל.

שלמה קרעי: לא ייאמן.

שלמה קרעי: הדרך היחידה לענות לאיש המוזר הזה היא פשוט לחבר אותו בחבל הטבור למציאות, אין דרך אחרת.

שלמה קרעי: או בנט: אני מתרוצץ בכל רחבי הארץ, ועשיתי כל כך הרבה למען אזרחי ישראל – כשבפועל הוא עושה סיבובים יחצניים, כותב ספרי מדע בדיוני עם רעיונות חסרי תוחלת ומספר סיפורי מעשיות.

שלמה קרעי: חוץ מלעשות בהם שימוש ציני, בנט, מתי בדיוק השתתפת בוועדת הכספים לטובת העצמאים והמובטלים?

שלמה קרעי: או גדעון סער, שמתגאה בפעילותו כנגד מערכת המשפט – לטובת מערכת המשפט בפועל.

שלמה קרעי: מה בדיוק עשית – נתת וטו לשלושה שופטים בוועדה למינוי שופטים?

שלמה קרעי: זה הישג?

שלמה קרעי: או כחול לבן – טוב, עזבו אותם, הם מעניינים כמו שלג דאשתקד, האמת.

שלמה קרעי: או ליברמן, שאפילו הישג אחד להתגאות בו אין לו, כי בכל שקר צריך שיהיה קמצוץ של אמת.

שלמה קרעי: וכן על, זו הדרך.

שלמה קרעי: הליכוד בראשות ראש הממשלה בנימין נתניהו נושא על גבו את משא השליחות הציבורית, ופועל ללא לאות לשמירה על מדינת ישראל כיהודית ודמוקרטית, ואלו שצופים מהיציע נאנחים מכובד המשא וקושרים לעצמם כתרים לא להם.

שלמה קרעי: אדוני היושב-ראש, הכנסת יוצאת השבוע לפגרת בחירות.

שלמה קרעי: אזרחי ישראל כבר יודעים: מי שבאמת פועל למענם ומביא תוצאות זה ראש הממשלה נתניהו.

שלמה קרעי: בבחירות הקרובות הפתרון הוא חד-חד-ערכי: רוצים ממשלה שתפעל ותביא תוצאות לטובת אזרחי ישראל?

שלמה קרעי: רוצים ממשלת ימין יציבה מלא מלא, שתחיל סוף-סוף את הרפורמות הדרושות בנושאים המדיניים, המשפטיים והכלכליים?

שלמה קרעי: חוששים מנבחרי ציבור שהתפשטו מכל ערכי הימין שלהם ויקימו כאן ממשלת שמאל עם עלה תאנה ימניים?

שלמה קרעי: רוצים שהשרביט יחזור לידי נבחרי הציבור מידי הפקידים, היועמ"שים והמשפטנים?

שלמה קרעי: יש פתרון אחד ויחיד: הצביעו מחל.

שלמה קרעי: תודה רבה.

יריב לוין: תודה רבה לחבר הכנסת שלמה קרעי.

יריב לוין: חבר הכנסת יעקב טסלר – איננו; חבר הכנסת יועז הנדל – איננו; חבר הכנסת יבגני סובה – איננו; חבר הכנסת עמית הלוי – אף הוא איננו.

יריב לוין: אם כן, חברי וחברות הכנסת, אנחנו יכולים לעבור להצבעה.

יריב לוין: אין צורך לעלות למעלה – אני אמנה את הקולות גם של מי שנמצאים כאן באולם ומקומם ביציע.

יריב לוין: אנחנו עוברים להצבעה על הצעת חוק המידע הפלילי ותקנת השבים (תיקון והוראת שעה), התשפ"א–2020, בקריאה הראשונה.

יריב לוין: אנחנו עוברים להצבעה.

יריב לוין: הצבעה מס' 2 בעד ההצעה להעביר את הצעת החוק לוועדה – 4 נגד – אין נמנעים – אין ההצעה להעביר את הצעת חוק המידע הפלילי ותקנת השבים (תיקון והוראת שעה), התשפ"א–2020, לוועדת החוקה, חוק ומשפט נתקבלה.

יריב לוין: אני אוסיף את חבר הכנסת אבוטבול, חבר הכנסת קרעי, חברת הכנסת פרידמן, חברת הכנסת פלוסקוב, חברת הכנסת שטרית, חברת הכנסת ברק, חבר הכנסת הלוי – נדמה לי עוד שבעה, נכון?

יריב לוין: אז אנחנו עם 11 בעד, אין מתנגדים, אין נמנעים.

יריב לוין: אני קובע שהצעת חוק המידע הפלילי ותקנות השבים (תיקון והוראת שעה), התשפ"א–2020, התקבלה בקריאה הראשונה, ותועבר לוועדת החוקה, חוק ומשפט לשם הכנתה לקריאה השנייה והשלישית.

יריב לוין: אנחנו עוברים מכאן להמלצת ועדת הכנסת בדבר בחירת סגן ליושב-ראש הכנסת.

יריב לוין: אני מזמין את חבר הכנסת איתן גינזבורג, יושב-ראש ועדת הכנסת, בבקשה.

יריב לוין: יש הודעה לפני שאיננה מחייבת הצבעה?

איתן גינזבורג: כן.

יריב לוין: אז נתחיל בהודעה.

יריב לוין: יש הודעה נוספת ליושב-ראש ועדת הכנסת שאיננה מחייבת הצבעה, ואחריה ההודעה בעניין בחירת סגן יושב-ראש הכנסת, שדורשת כמובן הצבעה.

איתן גינזבורג: תודה רבה, אדוני היושב-ראש.

איתן גינזבורג: אני מעריך גם את השעות הרבות שישבת פה על הדוכן.

איתן גינזבורג: אני מתכבד להודיע על חילופי אישים מטעם סיעת כחול לבן בוועדות האלה: במקום חברת הכנסת עינב קאבלה תכהן חברת הכנסת יעל רון בן משה כחברה בוועדת הכנסת, בוועדת החוקה, חוק ומשפט, בוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה ובוועדה המיוחדת לפניות הציבור.

איתן גינזבורג: במקום חבר הכנסת רם שפע תכהן חברת הכנסת יעל רון בן משה כממלאת מקום קבועה בוועדת החוץ והביטחון וכחברה בוועדה המיוחדת לפיקוח על הקרן לניהול הכנסות המדינה מהיטל על רווחי גז ונפט.

איתן גינזבורג: כמו כן, אני מבקש להודיע כי בוועדה לענייני ביקורת המדינה יכהן חבר הכנסת אלעזר שטרן במקום הפנוי לסיעת יש עתיד.

איתן גינזבורג: על זאת לא נדרש להצביע.

): עוד ברצוני להודיע, אדוני היושב-ראש, כי בהתאם לסעיף 2 לתקנון הכנסת, החליטה ועדת הכנסת להמליץ לכנסת לבחור בחבר הכנסת ישראל אייכלר כסגן ליושב-ראש הכנסת במקומו של חבר הכנסת אליהו ברוכי, שכהונתו פסקה ביום י"ז בטבת התשפ"א, 1 בינואר 2021.

): על כך צריך להצביע.

): תודה רבה, אדוני.

יריב לוין: תודה רבה ליושב-ראש ועדת הכנסת חבר הכנסת איתן גינזבורג.

יריב לוין: אם כן, אנחנו עוברים להצבעה על המלצת ועדת הכנסת בדבר בחירת סגן ליושב-ראש הכנסת.

יריב לוין: הצבעה.

יריב לוין: הצבעה מס' 3 בעד הצעת ועדת הכנסת – 1 נגד – אין נמנעים – אין הצעת ועדת הכנסת לבחור את חבר הכנסת ישראל אייכלר לסגן יושב-ראש הכנסת נתקבלה.

יריב לוין: כמובן, אוסיף את הקולות של מי שמקומם ביציע.

יריב לוין: אני מוסיף את קולותיהם של חברי הכנסת טסלר, אבוטבול, חבר הכנסת הלוי – להוסיף גם כן.

יריב לוין: אם כך, עוד שלושה קולות נוספים, ובסך הכול אנחנו עם ארבעה קולות בעד, אין מתנגדים, אין נמנעים.

יריב לוין: לפיכך אני קובע שהמלצת ועדת הכנסת בדבר בחירת סגן ליושב-ראש הכנסת התקבלה, ואני מברך את חבר הכנסת ישראל אייכלר על בחירתו המחודשת לתפקיד סגן יושב-ראש הכנסת.

יריב לוין: כמובן, בהזדמנות זו אני מאחל לו רפואה שלמה, גם לו וגם לחברנו חבר הכנסת דוד ביטן.

יריב לוין: אם כן, חברות וחברי הכנסת, תם סדר-היום.

יריב לוין: הישיבה הבאה תתקיים מחר, יום שלישי, כ"א בטבת התשפ"א, 5 בינואר 2021, בשעה 16:00.

יריב לוין: ישיבה זו נעולה.